text: 17 “Say kasalanan na Juda et nisulat ed panamegley na balatyang a panagsulat.Diad panamegley na utok na diamante et niyukit itan ed puso ra,Tan diad saray saklor na saray altar da,2 Tan nononoten na ananak dan lalaki iray altar tan saray sagradon poste ra*+A walad abay na masalompapak a kiew, diad atagey iran pukdol,+3 Diad saray palandey ed kaumaan.Iter ko bilang samsam iray kaykayarian mo, amin a kayamanan mo+—On, saray atagey a pasen mo, lapud kasalanan diad interon nasasakopan mo.+4 Nabalang moy tawir mo ya inter kod sika, unong ed panlabay mo.+Tan gawaen ta kan aripen na saray kalaban mo diad dalin ya agmo amta,+Ta pinadalang mon singa apoy so sanok ko.*+Mandarlang itan a naynay.”5 Oniay inkuan nen Jehova:“Naayew so too* a manmamatalek ed saray totoo,+A maniilalo ed pakayari na too,*+Tan say puso to et arawi ed si Jehova.6 Sikatoy magmaliw a singa kiew a bukbukor to ed desierto.Agto nanengneng so isabi na maabig,Sikatoy manayam ed amagaan iran pasen ed kalawakan,Diad maasin a dalin ya agnapanayaman.7 Nabendisyonan imay too* a manmatalek ed si Jehova,A say paniilaloan to et si Jehova.+8 Sikatoy magmaliw a singa kiew ya intanem ed abay na danudanum,Ya inanatnat to iray lamot to diad kawalaay kulos.Agto naliknay petang,Noagta naynay a mabunabuna iray bulong to.+Tan sikatoy agnapagaan ed taon na kelang,Tan ag-ontundan manbunga.9 Say puso et agnapanmatalkan* nen say antokaman a bengatla tan desperado.*+Siopay makatebek ed satan?10 Siak si Jehova, a manguusisa ed puso,+A manusuri ed saray sankaaraleman a kanonotan,*Pian iter kod balang too so unong ed saray dalan to,Unong ed bunga na saray kimey to.+11 Singa sakey ya atap a manok a lelemleman toy agto iknol,Ontan so toon manpapayaman ed panamegley na panagsaol.*+Diad kapegleyan na bilay to et taynanan to iratan,Tan sikato lanlamang so napaneknekan ya andiay pakatalos.”12 Nitandoro la manlapud gapo so maglorian trono na Dios,Tan saya so santuaryo tayo.+13 O Jehova, say ilalo na Israel,Nabaingan ya amin iramay anaynan ed sika.Nisulat ed dabok iray ngaran na saramay manaapostata ed sika,*+Lapud tinaynan day Jehova, say subol na danum a mabilay.+14 Paabig mo ak, O Jehova, tan onabig ak.Iliktar mo ak, tan niliktar ak,+Ta sika so dadayewen ko.15 Wala ray mangibabaga ed siak:“Kawalaan na salita nen Jehova?+Onsabi la komon itan!”16 Balet siak, agak tinmundan tinmumbok ed sika bilang sakey a managpastol,Tan agko pinirawat so isabi na agew na kadederal.Amtam ya amin so imbalikas na saray bibil ko;Agawa itan ya amin ed arapan mo!17 Agmo ak komon tataynan pian agak ontakot.Sika so pansalimbengan ko ed agew na kadederal.18 Iyan mo komon ed kababaingan iray mamapasegsegang ed siak,+Balet agmo ak iiyan ed kababaingan.Nataktakot ira komon,Balet agmo ak komon aabuloyan a nataktakot.Idapom ed sikara so agew na kadederal,+Tan mekmeken mo ra tan sigpot mo ran deralen.*19 Oniay inkuan nen Jehova ed siak: “La ka, tan alagey kad puerta na ananak na totoo a ditan so lolooban tan papawayan na saray arari na Juda, tan diad amin a puerta na Jerusalem.+20 Ibagam ed sikara, ‘Dengel yoy salita nen Jehova, sikayo ran arari na Juda, amin yon totoo ed Juda, tan amin yon manaayam ed Jerusalem, ya onloloob ed sarayan puerta.21 Oniay inkuan nen Jehova: “Bantayan yoy inkasikayo,* tan agkayo mangaawit na antokaman diad agew na Sabaton tan agyo itan iloloob ed saray puerta na Jerusalem.+22 Agkayo mangaawit na antokaman ya ipaway yod abung yo diad agew na Sabaton; tan agkayo mankikimey.+ Pansiansia yon sagrado so agew na Sabaton, unong ya ingganggan kod saray inmuunan atateng yo.+23 Balet ag-ira dinmengel odino nanimano, tan anawet so ulo ra* tan ag-ira mangawat na disiplina.”’+24 “‘“Balet no sigpot kayon ontulok ed siak,” so imbaga nen Jehova, “tan agkayo mangiloob na antokaman diad saray puerta na sayan syudad ed agew na Sabaton, tan pansiansiaen yon sagrado so agew na Sabaton diad agyo pankimey,+25 diad ontan et onloob ed saray puerta na sayan syudad iray arari tan saray prinsipe ya akayurong ed trono nen David,+ tan akalugan irad karwahe tan saray kabayo, sikara tan saray prinsipe ra, saray totoo ed Juda tan saray manaayam ed Jerusalem;+ tan sayan syudad et panayaman diad amin a panaon.26 Tan onsabi iray totoo manlapud saray syudad na Juda, manlapud kaliberliber na Jerusalem, manlapud dalin na Benjamin,+ manlapud abeban pasen,+ manlapud mapalandey a rehyon, tan diad Negeb,* a sankaawit da iray interon apay a popoolan,+ saray bagat,+ saray apay a kakanen,+ olibano, tan saray bagat parad pisasalamat pian iyakar da ed abung nen Jehova.+27 “‘“Balet no agkayo ontulok ed siak, ya agyo pansiansiaen a sagrado so agew na Sabaton tan mangawit kayoy antokaman tan iloob yo itan diad saray puerta na Jerusalem ed agew na Sabaton, poolan ko iray puerta to, tan upoten na satan iray malet a tori na Jerusalem+ tan ag-itan naerep.”’”+


c: text/html

text:
LEKSION 14
Anto ray Eskuelaan Parad Pioneer?
Say Teokratikon edukasyon et abayag lan pakabidbiran ed Saray Tasi nen Jehova. Wala ray eskuelaan ya inorganisa parad saramay sigpot-panaon ya mangipupulong na Panarian pian ‘sigpot dan nasumpal so ministeryo da.’—2 Timoteo 4:5.
Pioneer Service School. No magano lan manampot so unonan taon ya serbisyo na sakey a regular pioneer, sikatoy imbitaan ya maneskuela na anem agew diad asingger a Kingdom Hall. Say gagala na saya et pian tulongan so pioneer ya mas onapit ed si Jehova, magmaliw a mas epektibod amin ya aspektoy ministeryo, tan makapantultuloy ed matoor a serbisyo to.
School for Kingdom Evangelizers. Sayan duay bulan ya kurso et adesinyo pian ipasal iray abayag lan pioneer a mabulos ya onalis pian ontulong ed lugar a kaukolay managpulong. Singa da ibabagan, “Wadia ak, ibaki mo ak,” bilang pangalig ed sankamaongan ya Ebanghelisador ya nanlingkor ed dalin, si Jesu-Kristo. (Isaias 6:8; Juan 7:29) No ibaki da rad arum a lugar, ompan kaukolan dan pasimpliey bilay da. Nayarin man-adjust irad kultura, klima, tan naakan ed laen da. Ompan kaukolan da ni ingen so manaral na balon lenguahe. Ontulong iyan eskuelaan ed saray single brother tan sister tan ed saray sanasawa, a mantaon na 23 anggad 65, pian niwalad sikaray ugali tan abilidad ya kaukolan ed asainmin da pian mas nausar iran maong nen Jehova tan na organisasyon to.
Watchtower Bible School of Gilead. Diad Hebreo, say kabaliksan na “Gilead” et “Bunton a Tasi.” Manlapu lad inggapo na Gilead nen 1943, masulok lan 8,000 ya nan-graduate ed sayan eskuelaan so imbaki bilang misionero pian mantasi “anggad sankasampotan na dalin,” tan dakel lay agawaan da. (Gawa 13:47) Nen kakkasabi na saray inmunan misionero ed Peru, anggapo ni kongregasyon diman. Natan et masulok lan 1,000. Nen balobalo ni ray misionero mid Japan, anggapo ni samploran Tasi diman. Natan et masulok lan 200,000. Kaibad limay bulan a kurso ed Gilead so panaral a maong ed Salita na Dios. Saray naimbitaan a manaral ed sayan eskuelaan et saray special pioneer, misionero, Bethelite, odino manangasikaso na sirkito. Sikaray ipasal a maong pian makatulong irad iyaligwas na sankamundoan a kimey.
Anto so gagala na Pioneer Service School?
Parad siopa so School for Kingdom Evangelizers?

robotstxt: allowed

filter: keep


text:
TEPET NA SARAY KABATAAN
Panon Ak ya Nawalaan na Privacy?
Akin et lanang ya mibabali iray atateng?
Ibabaga na atateng mo ya concern labat irad sika. Balet, parad sika, singa anggapoy privacy’m. Singa bilang:
“Aalaen nen daddy’k so cellphone ko, tetepeten day password ko, insan da babasaen so amin ya message ko,” kuan na tinedyer ya si Erin. “No agak ompayag, isipen dan walay iyaamot ko.”
Si Denise, ya masulok lan 20 so taon to, et nanonotan to ya nensaman, nenengnengen nen mommy to so bill tod telepono. “Sasansakeyen day number ya tinawagan ko insan da tepeten no siopay akan-number man tan no antoy nantongtongan mi.”
Imbaga na tinedyer ya si Kayla ya binasa na mommy to so diary to. “Akasulat diman iray feelings ko—say arum ingen tungkol ed sikato! Manlapu lad saman et agak la manda-diary.”
Importantin tandaan: Responsabilidad na atateng mo ya seguradoen ya maong so pansumpalan mo, tan agmo nakontrol no panon kaistrikto so panggawa da ed satan ya responsabilidad da. Kasin singa nasosobraan da no maminsan? Seguro. Pero ayos labat ta wala ray nagawaan mo pian agmo liknaen ya lanang da kan pibabalian.
No antoy nagawaan mo
Magmaliw kan open ed sikara. Bibilinen itayo na Biblia ya ‘manbilay tayon matua ed amin a bengatla.’ (Hebreo 13:18) Gawam so anggaay nayarian mon magmaliw ya matua ed atateng mo. No lanang kan matua tan open ed sikara, nayarin mas ikdan da ka na privacy.
Isip mo pa: Kasin napapatunayan mo ya napantiwalaan ka? Ompan lablabi ka lan onsesempet? isesekretom no siopa ray barkadam? agmo ibabaga no anto ray gagawaen mo?
“Kailangan koy man-adjust ed saray atateng ko. Open ak ed sikara no anto ray nagagawad bilay ko. Ibabagak so amin ya labay dan naamtaan, kanian walay tiwala dad siak tan iikdan da ak na privacy.”—Delia.
Mananos ka. Ibabaga na Biblia: “Itultuloy yon paneknekan no anto kayo.” (2 Corinto 13:5) Kaukolan ya palabasen so panaon pian napatunayan mo ya napantiwalaan ka, pero sulit so pananos mo.
Isip mo pa: Asali met na saray atateng mo so nan-tinedyer. Kasin atan so sakey ya rason no akin ya labay dan naamtaan iray nagagawad bilay mo?
“Seguro, sankanonot na atateng iray aliwan ginawa da nensaman tan agda labay ya naalig itan na saray ananak dan tinedyer.”—Daniel.
Talosan moy nalilikna da. Salim pan isipen ya sikay walad situasyon na atateng mo. Ibabaga na Biblia ya say maong ya ina et “babantayan to ray gagawaen na pamilya to” tan say maong ya ama et papabalegen to ray ananak to “diad disiplina tan panamilin nen Jehova.” (Proverbio 31:27; Efeso 6:4) Aliwan mainomay itan ya gawaen. Pian nagawaan itan na atateng mo, dapat dan naamtaan iray nagagawad bilay mo.
Isip mo pa: No sakey kan ateng tan kabisadom so ugali na saray tinedyer, payagan mo kasi anak mo ya gawaen to lay amin ya labay to tan agmo lan balot pibabalian?
“No tinedyer ka, pakaliknam et agka iikdan na atateng mo na privacy. Balet natan ta aliwa ak lan tinedyer, natatalosan ko la no akin ya kailangan itan ya gawaen na atateng. Panangaro da itan ed anak da.”—James.


text: 2 Diad komaduan taon na panuuley nen Nabucodonosor, wala ray akugip to, kanian sikatoy* naaburido+ tan agmakaugip.2 Kanian impatawag na ari iray managmahikon saserdote, managparles, managsalamangka, tan saray Caldeo* pian ibaga rad sikato iray kugip to. Kanian linmoob tan inmalagey ira ed arapan na ari.+3 Insan inkuan na ari ed sikara: “Walay akugip ko, kanian naaburido ak* ta labay kon naamtaan no anto imay akugip ko.”4 Oniay inkuan na saray Caldeo diad lenguahen Aramaiko:*+ “O ari, manbilay ka komon ya andi-angga. Ibagam ed saray lingkor mo so kugip, tan ipaamta mi so kabaliksan na satan.”5 Inmebat so ari ed saray Caldeo: “Agko la umanen iyan salitak: No agyo nipaamta ed siak so kugip tan say kabaliksan to, nategtegteg so laman yo, tan magmaliw a kasilyas na publiko* so kaabungan yo.6 Balet no nipaamta yoy kugip tan say kabaliksan to, ikdan ta kayo na saray regalo, tumang, tan baleg a kagalangan.+ Kanian ipaamta yod siak so kugip tan say kabaliksan to.”7 Inmebat ira lamet tan inkuan da: “Ibaga komon na ari ed saray lingkor to so kugip, tan ipaamta mi so kabaliksan na satan.”8 Inmebat so ari: “Nalilikas kon parurukeyen yo labat so panaon, ta amta yon agko la umanen so salitak,9 a no agyo nipaamta ed siak so kugip, walay saksakey a sentensia ed sikayon amin. Kanian nampapaknaan yoy mantila tan mamalikdo ed siak, anggad manguman lay kipapasen. Ibaga yod siak so kugip, pian naamtaan kon sarag yon ipaamtad siak so kabaliksan to.”10 Inmebat ed ari iray Caldeo: “Anggapoy too ed dalin* a makasarag ed kerew na ari, ta anggapo ni makapanyarin ari odino gobernador ya akapangitepet na ontan ed siopaman a managmahikon saserdote, managparles, odino Caldeo.11 Mairap so kekerewen na ari, tan anggapoy siopaman a makasarag a mangipaamta ed saya ed ari nilikud ed saray dirios ya agmanaayam a kaiba na saray totoo.”*12 Lapud saya et sinmanok a maong so ari tan ingganggan ton pateyen so amin a makabat a lalaki ed Babilonia.+13 Sanen nipaakseb so ganggan tan pateyen da la iray makabat a lalaki, inanap day Daniel tan saray kaiba to pian pateyen da met ira.14 Diad saman et mataktika tan maalwar ya akitongtong si Daniel ed si Arioc a manunan guardia na ari, a linman mamatey ed saray makabat a lalaki ed Babilonia.15 Intepet tod si Arioc ya opisyal na ari: “Akin et ontan lay inkaruksa na ganggan na ari?” Diad saman et impaamta nen Arioc ed si Daniel so agawa.+16 Kanian linmoob si Daniel tan kinerew tod ari ya ikdan toy panaon pian nibaga tod ari so kabaliksan na kugip.17 Insan linmay Daniel ed abung to tan impaamta tod saray kakaiba ton si Hananias, Misael, tan Azarias no antoy agawa.18 Kinerew tod sikara a mikasi ra ed Dios na tawen ya ipaamta tod sikara iyan sekreto, pian agda pateyen si Daniel tan saray kakaiba to pati saray arum a makabat a lalaki ed Babilonia.19 Insan diad sakey a pasingawey ed labi, nipaamta ed si Daniel so sekreto.+ Kanian indayew nen Daniel so Dios na tawen.20 Inkuan nen Daniel:“Narayew komon so ngaran na Dios ya anggad angga,*Ta sikato labat so lapuan na karunongan tan pakayari.+21 Uumanen to iray panaon tan tiempo,+Eekalen to iray arari tan tuturoen to iray arari,+Iikdan toy karunongan iramay makabat tan iikdan toy pikakabat iramay walaay pakatebek.+22 Ipapaamta to iray aralem a bengatla tan saray akaamot a bengatla,+Amta to no antoy walad kabilungetan,+Tan walad sikato so liwawa.+23 Sika, O Dios na saray inmuunan atateng ko, so pisalamatan tan dayewen ko,Lapud inikdan mo ak na karunongan tan pakayari.Tan impaamtam ed siak imay kinerew mi ed sika;Impaamtam ed sikami so pampapagaan na ari.”+24 Insan linmay Daniel ed si Arioc a tinuro na ari a mamatey ed saray makabat a lalaki ed Babilonia,+ tan inkuan tod sikato: “Agmo papateyen so anggan siopa ed saray makabat a lalaki ed Babilonia. Iyarap mo ak ed ari, tan ibagak ed sikato so kabaliksan na kugip to.”25 Inyarap a tampol nen Arioc si Daniel diad ari tan inkuan tod sikato: “Akaromog ak na sakey a laki ed saray narel ed Juda+ a makapangipaamta ed ari no antoy kabaliksan na kugip.”26 Oniay inkuan na ari ed si Daniel, a nginaranan na Beltesazar:+ “Sarag mo ta’n ipaamta ed siak so akugip ko tan say kabaliksan to?”+27 Inmebat si Daniel ed ari: “Anggapo ed saray makabat a lalaki, managparles, managmahikon saserdote, tan saray astrologo so makapangibaga ed ari na samay tetepeten ton sekreto.+28 Balet walay Dios ed katawenan a Manangiparungtal ed saray sekreto,+ tan impaamta tod Arin Nabucodonosor no antoy nagawa ed kaunoran iran agew. Nia so kugip mo, tan saray pasingawey ya anengneng mo sanen akadukol ka:29 “Sanen akadukol ka, O ari, nipaarap so kanonotan mod nagawa ed arapen, tan impaamtad sika na samay Manangiparungtal ed saray sekreto no antoy nagawa.30 Balet niparungtal ed siak iyan sekreto aliwan lapud mas marunong ak nen say siopaman a manbibilay; noagta pian nipaamta ed ari so kabaliksan na kugip tan naamtaan mo no antoy walad kanonotan mo.+31 “Onnenengneng ka, O ari, tan walay anengneng mon balbaleg ya imahen.* Satan a balbaleg tan masmasnag ya imahen et akaalagey ed arapan mo tan makapataktakot so itsura to.32 Say ulo na imahen et puron balitok,+ say pagew to tan saray taklay to et pilak,+ tan say eges to tan saray ulpo to et gansa,+33 saray bikking to et balatyang,+ tan saray sali to et balatyang ed arum a parte tan pitek* ed arum a parte.+34 Legan kan onnenengneng, walay baton atapyas, aliwan diad panamegley na saray lima, tan kinmena itan ed imahen diad sali ton balatyang tan pitek kanian atemek iratan.+35 Diad saman et aminpinsan ya atemek so balatyang, pitek, gansa, pilak, tan balitok tan nagmaliw iratan a singa taep a nanlapud panag-ilikan ed panaoy tiagew, tan intikyab iratan na dagem kanian agla ra naromog. Balet nagmaliw a baleg a palandey imay baton kinmena ed imahen, tan nilaknaban toy interon dalin.36 “Saya imay kugip, tan ibaga mi natan ed ari so kabaliksan to.37 Sika, O ari—say ari na saray arari, ya angiteran na Dios na tawen ed panarian,+ pakayari, biskeg, tan gloria,38 tan angiyawatan tod saray totoo inerman so panaayaman da, pati saray ayayep tan manok, tan say impasen ton manuley ed saratan ya amin+—sika so ulo a balitok.+39 “Balet kayarim et ontalindeg so sananey a panarian+ a mas abeba nen say sika; insan sananey nin panarian, samay komatlo, say gansa, so manuley ed interon dalin.+40 “Nipaakar ed komapat a panarian, magmaliw itan a mabiskeg a singa balatyang.+ Ta no panon a bubuyaken tan tetemeken na balatyang so amin a bengatla, on, singa balatyang a manetemek, buyaken tan temeken to irayan amin.+41 “Tan singa anengneng mo a gawad pitek* so arum a parte tan gawad balatyang so arum a parte na saray sali tan gamet, say panarian et naapag, balet anggan panon et anawet itan lapud samay balatyang, a singa anengneng mo a say balatyang et alaokan na pitek.42 Tan lapud saray gamet na sali et balatyang so arum a parte tan pitek so arum a parte, say panarian et mabiskeg ed arum a parte tan lupok ed arum a parte.43 Singa anengneng mo a say balatyang et alaokan na pitek, onlaok iratan ed totoo;* balet ag-iratan manpeketan, no panon a say balatyang et ag-onlaok ed pitek.44 “Diad saray agew na saratan ya arari, say Dios na tawen et mangiletneg na panarian+ ya agbalot naderal.+ Tan sayan panarian et agniiter ed anggan siopan totoo.+ Buyaken tan panganggaen to irayan amin a panarian,+ tan saya labat so mansiansia ed andi-anggaan,+45 a singa anengneng mon atapyas ed palandey so sakey a bato, aliwan diad panamegley na saray lima, tan tinemek na satan so balatyang, gansa, pitek, pilak, tan say balitok.+ Impaamta na Makapadinayew a Dios ed ari so nagawa ed arapen.+ Tan say kugip et tua, tan napanmatalekan so kabaliksan na satan.”46 Diad saman et dinmakmomo si Arin Nabucodonosor ed arapan nen Daniel tan pinagalangan to. Tan ingganggan na ari a sikatoy naikdan na regalo tan insenso.47 Inkuan na ari ed si Daniel: “Tua a say Dios yo et Dios na saray dirios tan Katawan na saray arari tan Manangiparungtal ed saray sekreto, lapud niparungtal mo iyan sekreto.”+48 Insan inyatagey na ari si Daniel tan inikdan toy dakerakel a mararakep a regalo, tan ginawa ton manuley ed interon probinsya* na Babilonia+ tan manunan prepekto a manguuley ed amin a makabat a lalaki ed Babilonia.49 Tan diad kerew nen Daniel, tinuro na ari si Sadrac, Mesac, tan Abednego+ ya administrador na probinsya* na Babilonia, balet diad palasyo na ari so nanlingkoran nen Daniel.


text: 12 Insan sakey a baleg a tanda so anengneng ed tawen: Walay sakey a biin+ akawesan na agew, tan say bulan et walad silong na saray sali to, tan say ulo to et akoronaan na 12 bitewen,2 tan sikatoy malukon. Tan sikatoy oneeyag ta manpapasakit tan maniirap lapud mananak la.3 Sakey nin tanda so anengneng ed tawen. Nia! Sakey a baleg ya ambalbalangan dragon,+ a walaan na pitoran ulo tan samploran saklor tan saray ulo to et walaan na pitoran korona;4 tan ingguyor na ikol to so kakatlo na saray bitewen+ ed tawen, tan imbantak to rad dalin.+ Tan nanalagey so dragon ed arapan na bii+ a magano lan mananak, pian sano nananak la et akmonen to so ugaw.5 Tan say bii et angiyanak na sakey a laki,+ on, sakey ya ugaw a laki, a pastolan toy amin a nasyon diad panamegley na baston a balatyang.+ Tan say anak to et tampol ya inyakar ed Dios tan diad trono to.6 Tan say bii et binmatik ed kalawakan, a diman et walay pasen to ya imparaan na Dios tan diman da pakanen ed 1,260 ya agew.+7 Tan walay agawan guerra ed tawen: Si Miguel*+ tan saray anghel to et akilaban ed dragon, tan say dragon tan saray anghel to et akilaban8 balet ag-ira analo,* tan anggapo lay pasen da ed tawen.9 Kanian imbantak so baleg a dragon,+ say sankaunaan ya uleg,+ samay tatawagen a Diablo+ tan Satanas,+ a mangibabalang ed interon mundo;*+ sikatoy imbantak diad dalin,+ tan saray anghel to et imbantak a kaiba to.10 Walay nadngel kon maksil a boses ed tawen, ya angibaga:“Natan et sinmabi lay panangiliktar+ na Dios tayo, nipatnag lay pakayari to, tan niletneg lay Panarian to+ tan ginmapo lay pakauley na Kristo to, lapud nibantak lay manag-akusa ed saray agagi tayo, samay mangaakusa ed sikara ed agew tan labi diad arap na Dios tayo!+11 Tan sikatoy tinalo ra+ lapud dala na Kordero+ tan lapud mensahe ya ipupulong da,+ tan agda pinabli iray kamarerwa* da+ anggano nipaarap ira ed ipapatey.12 Lapud saya et manliket kayo katawenan tan sikayo ran manaayam ditan! Kasi lay dalin tan say dayat,+ lapud linmeksab ed sikayo so Diablo, ya agaylay pasnok to, ta amta ton antikey lay panaon to.”+13 Natan sanen nibantak la diad dalin so dragon,+ pinasegsegang to so bii+ ya angiyanak ed ugaw a laki.14 Balet say duaran payak na baleg ya agila+ et inter ed bii, pian makatikyab diad pasen to ed kalawakan, a diman et sikatoy pakanen ed sakey a panaon tan saray panaon tan kapaldua na sakey a panaon*+ ya arawi ed uleg.+15 Tan say uleg et angibuga na danum a singa ilog diad benegan na bii, pian sikatoy nalener ed ilog.16 Balet say dalin et tinmulong ed bii, tan sinmangi so dalin tan inakmon toy ilog ya imbuga na dragon.17 Kanian say dragon et sinmanok a maong ed bii tan linma a milaban ed saray nakekeraan ya ilalak* na bii,+ a manguunor ed saray ganggan na Dios tan walaan na kimey a panagtasi nipaakar ed si Jesus.+


text:
LEKSION 4
Maliket so Ama To tan si Jehova
Antam no siopa yay ugaw ed litrato?— Anak nen Jefte. Anggapo ed Biblia so ngaran to, pero amta tayo ya maliket so ama to tan si Jehova ed ginawa to. Kabaten ta no siopa ya, tan say ama ton si Jefte.
Maong ya too si Jefte tan naynay ton ibabangat ed anak to so nipaakar ed si Jehova. Sikatoy mabiskeg tan maong ya lider. Kanian ginawa na saray Israelita ya lider da pian milaban ed saray kabusol da.
Nampikasi ed Dios si Jefte pian manalo ra. Impormisa to ya no manalo ra, iter tod si Jehova so sankaunaan ya ompaway ed abung to kasempet to. Tan say toon iter tod si Jehova et diretso lan manayam tan mantrabaho ed tabernakulo na Dios. Say tabernakulo et pasen ya ditan mandadayew iray totoo nensaman. Analo si Jefte! Kasempet to, antam no siopay inmunan pinmaway ed abung to?—
Duga ka, say saksakey ya anak to! Natan et makaarawi lad sikato, kanian maer-ermen. Pero di ba, nampormisa si Jefte? Katon imbagan tampol na anak to: ‘Ama, no nampormisa kayod si Jehova, gawa yo.’
Maermen met so anak nen Jefte. Ta no wala lad tabernakulo, agnayarin miasawa tan mananak. Pero labalabay ton gawaen so impormisa nen ama to pian maliket si Jehova. Mas importante iman ed sikato nen say miasawa tan mananak. Kanian nanayam lad tabernakulo anggad impatey to.
Maliket kasi so ama to tan si Jehova ed ginawa to?— Ay on! Sika met, no maunor ka tan inarom si Jehova, naalig mo may anak nen Jefte. Maliket si Papam tan Mamam, tan si Jehova.


text:
LEKSION 7
Anto so Panarian na Dios?
1. Anto so Panarian na Dios?
Say Panarian na Dios et gobierno ya walad tawen. Saya so onsalat ed amin a gobierno tan manggawa ed linawa na Dios ed tawen ontan met diad dalin. Maong itan a balita. Satan so ebat ed pirpirawat tayon maong a gobierno. Pankakasakeyen na satan so amin a manbibilay diad dalin.
Diad sakey a panarian et kaukolan ya walay ari. Say pinili nen Jehova ya Ari ed Panarian to et say Anak to, si Jesu-Kristo.
2. Akin et sankaabigan ya Ari si Jesus?
Say Anak na Dios so sankaabigan ya Ari ta sikatoy mapangasi tan talagan gagawaen to no antoy duga. (Juan 1:14) Ontan met, walay pakayari ton tulongan iray totoo ta manlapud tawen et uleyan toy interon dalin. Kayari na inkioli to, sikatoy pinmawil ed tawen tan nanalagar ed nikawanan nen Jehova. (Hebreos 10:12, 13) Asabi panaon, sikatoy inikdan na Dios na pakayari pian onggapon manuley.
3. Siopa ray nakaiba nen Jesus a manuley?
Say pinili na Dios ya nakaiba nen Jesus ed tawen pian manuley et say grupon tatawagen a “saray sasanto.” (Daniel 7:27) Say inmunan pinili et saramay matoor ya apostol nen Jesus. Anggad natan et mamipili ni si Jehova na matoor a lalaki tan bibii bilang sasanto. Singa si Jesus, sikaray napaoli bilang espiritu.
Pigaray onlad tawen? Tinawag ira nen Jesus ya “melag a pulok.” (Lucas 12:32) Say bilang da et 144,000. Kaiba ira nen Jesus a manguley ed dalin.
4. Antoy agawa nen ginmapon nanuley si Jesus?
Ginmapoy uley na Panarian na Dios nen 1914. * Say inmuna-unan ginawa nen Jesus bilang Ari et imbantak toy Satanas tan saray demonyo to diad dalin. Agaylay pasnok nen Satanas kanian ginulo toy interon mundo. (Apocalipsis 12:7-10, 12) Manlapu lad saman, lalon linmoor so problemay totoo. Saray guerra, eras, epidemya, tan yegyeg et kabiangan na “tanda” a say Panarian et asingger lan onaksion ed amin ya nagagawad dalin.
5. Antoy gagawaen na Panarian na Dios natan, tan diad arapen?
Panamegley na panagpulong ya kimey ed interon mundo, pankakasakeyen la natan na Panarian na Dios so baleg ya ulop na totoon nanlapud amin a bansa. Minilyon lan mapaabeban totoo so manpapasakop ed si Jesus. Sikaray protektaan na Panarian na Dios sano deralen to la iyan mauges a sistema na mundo. Kanian amin a malabay ed bendisyoy Panarian na Dios et nepeg ya ontulok tan manpasakop ed si Jesus.
Diad loob na 1,000 taon, kalkalnan gawaen na Panarian so orihinal a gagala na Dios parad totoo. Magmaliw lan paraiso so interon dalin. Kayari na satan, iyawat nen Jesus so Panarian ed Ama to. (1 Corinto 15:24-26) Wala ta’y labay mon pangipaamtaan ed Panarian na Dios?
^ par. 6 Parad detalyadon impormasyon no panon ya nipropesiyad Biblia so taon 1914, nengnengen so pahina 215-218 na libron Anto so Peteg ya Ibabangat na Biblia?
Manaral Ni
Anto so Peteg ya Ibabangat na Biblia?
Kasin Manbibilay Itayo Lad “Kaunoran Iran Agew”?
Saray kagagawa tan ugali na totoo et prueba ya manbibilay tayo la natan ed ibabaga na Biblia ya “kaunoran iran agew.”
SIOPA RAY MANGGAGAWA NA LINAWA NEN JEHOVA NATAN?
Panon ya Naoorganisa so Panagpulong na Saray Tasi nen Jehova?
Aaligen mi so alimbawa nen Jesus ed panagpulong nen wadia ed dalin. Anto iraya?


text: 13 Say anak a marunong et aawaten toy disiplina nen ama to,+Balet samay mabalaw et ag-ondedengel ed panagbano.*+2 Say sakey a too et mangan na kamaongan manlapud bunga na sangi to,+Balet say mismon pilalek* na mapalikdo et say panggaway inkaruksa.3 Samay aalwaran toy sangi to* et proprotektaan toy bilay* to,+Balet samay agto isasaray bibil to et mansumpal ed kadederal.+4 Say mangiras a too et wala ray pipilaleken to, ingen ta anggapon balot so walad sikato,*+Balet say sakey* a makuli et napenepenek.*+5 Say matunong et kabusol toy katilaan,+Balet say ikikiwas na mauges et mangiiter na kababaingan tan kabandayan.6 Say inkatunong so manasalimbeng ed samay andiay pakabalawan so kabibilay to,+Balet say kaugsan so mangiyaabeba ed makasalanan.7 Walay toon mankunkunwarin mayaman, balet ta andian a balot;+Wala met so toon mankunkunwarin mairap-bilay, balet ta dakdakel so kayamanan to.8 Say kayamanan na sakey a too so panondon tod bilay* to,+Balet saray mairap-bilay et ag-anggan papagyawen.*+9 Say silew na matunong et maliwliwawa,*+Balet say lamparaan na mauges et naerep.+10 Say inkamapalakbat et mansumpal labat ed kolkolan,+Balet say karunongan et walad saramay onkekerew na simbawa.*+11 Say kayamanan ya agangganon agamoran* et ondaiset,+Balet say kayamanan na samay kalkalnan mantitipon* et ondakel.12 No agnagawa so iilaloan,* makapasakit na puso,+Balet no nagawa so pipirawaten, singa itan kiew na bilay.+13 Siopaman a bubusolen toy bilin* et anien to ray pansumpalan na gagawaen to,+Balet samay rerespetoen toy ganggan et natumangan.+14 Say bangat* na marunong et subol na bilay+Pian niyarawi so sakey ed saray patit na ipapatey.15 Say walaan na aralem a pakatalos et naabobonan,Balet say kagagawa na managpalikdo et maruksa.16 Say marunong a too et onkikiwas a makabat,+Balet say makulangkulang et ipaparungtal toy dilin inkamakulangkulang to.+17 Say mauges a mensahero et mamapawalay problema,+Balet say matoor a mensahero et makapaabig.+18 Siopaman a mangibabaliwala ed disiplina et manirap tan napabanday,Balet samay mangaawat na panametek et nirayew.+19 Makapaliket ed sakey a too* no nagawa lay pipirawaten to,+Balet kabusol na makulangkulang so ompaliis ed kaugsan.+20 Samay miuulop ed marunong et magmaliw a marunong,+Balet samay mililimog ed makulangkulang et aliwliway pansumpalan to.+21 Uusilan na kairapan iray makasalanan,+Balet tutumangan na inkaaligwas iray matunong.+22 Say maong a too et mangititilak na tawir ed saray apo to,Balet say kayamanan na makasalanan et tiponen parad matunong.+23 Say binakan dalin na mairap-bilay et mamawala na dakdakel a naakan,Balet nayarin naandi itan* lapud ag-inkahustisya.24 Siopaman a mangipapaliis na lewet* to et mamubusol ed anak to,+Balet samay mangaarod anak to et maseet* a manidisiplina ed sikato.+25 Say matunong et mamangan tan napepesel,+Balet say eges na mauges et nanaerasan.+


text:
Say pansasagpot nen Pablo parad kongregasyon (24-29)
1 Siak, si Pablo, ya apostol nen Kristo Jesus diad linawa na Dios, tan si Timoteo+ ya agi tayo,2 et nansulat ak ed saray masanto tan saray matoor ya agagi a disipulo nen Kristo diad Colosas:Nawalaan kayo komon na agnaparaan a kaabigan tan kareenan a manlalapud Dios ya Ama tayo.3 Naynay kamin misasalamat ed Dios, say Ama na Katawan tayon Jesu-Kristo, sano ipipikasi mi kayo,4 ta nadngelan mi so pananisia yo nipaakar ed si Kristo Jesus tan say panangaro yo ed amin a masanto5 lapud ilalo a niparaan parad sikayo diad tawen.+ Sayan ilalo et nadngelan yo la nensaman diad panamegley na mensahe na katuaan nipaakar ed maong a balita6 ya akasabi ed sikayo. No panon a say maong a balita et manbubunga tan onkakayat ed interon mundo,+ satan met so nagagawa ed limog yo, manlapu lad agew a nadngelan yo tan awalaan kayoy suston kakabatan nipaakar ed katuaan na agnaparaan a kaabigan na Dios.7 Ontan so naaralan yo ed inad-aro tan kapara tayon aripen a si Epafras,+ a matoor a lingkor na Kristo parad sikatayo.8 Impaamta to met ed sikami so panangaro yo a mitunosan ed espiritu na Dios.*9 Satan met so rason a manlapu la nen nadngelan mi itan, agkamin balot tinmundan mangipikasi ed sikayo+ tan kekerewen mi a napano kayo komon na suston kakabatan+ nipaakar ed linawa na Dios diad amin a karunongan tan pakatalos a manlalapud masanton espiritu,+10 diad ontan et manbilay kayo a manepeg ed si Jehova* pian sikatoy napaliket yon maong legan a manbubunga kayo ed kada maabig a kimey tan naaaruman so suston kakabatan yo nipaakar ed Dios;+11 tan makaawat kayo komon na baleg a pakayari unong ed maglorian pakayari to+ pian sigpot kayon makapansungdo a walaay anos tan liket,12 legan kayon misasalamat ed Ama, a pinagmaliw to kayon kualipikado a mibiang ed tawir na saray masanto+ a walad liwawa.13 Inliktar to itayo ed autoridad na kabilungetan+ tan inyalis to itayo ed panarian na inad-aro ton Anak,14 a diad panamegley to et nibulos itayo lapud dondon, salanti, aperdona iray kasalanan tayo.+15 Sikato so kaulibay na agnanengneng a Dios,+ say panguloan na amin a pinalsa;+16 ta diad panamegley to et apalsa so amin ni ran bengatlan walad tawen tan walad dalin, saray bengatlan nanengneng tan agnanengneng,+ balanglan saratan et trono odino pakauley odino gobierno odino autoridad. Apalsa so amin ni ran bengatla diad panamegley to+ tan parad sikato.17 Ontan met, sikatoy wala la antis na amin ni ran bengatla,+ tan diad panamegley to et niwala so amin ni ran bengatla,18 tan sikato so ulo na laman, say kongregasyon.+ Sikato so gapoan, say unonan inmoli manlapud saray inaatey,+ pian sikatoy magmaliw ya unaan ed amin a bengatla;19 ta labay na Dios a sikatoy magmaliw a nagnap ed amin a bengatla,+20 tan diad panamegley nen Kristo et nagawaan na Dios a makapikareenan ed Sikato so amin ni ran bengatla,+ saray bengatlan walad dalin odino saray bengatlan walad tawen. Nagmaliw a posible iyan pikakareenan diad panamegley na dala to+ a nipaagus diad panamairapan a poste.*21 On, sikayoy nisian tan kakabusol nensaman lapud say pinonot yo et mauges iran gawa,22 natan et agawaan ton makapikareenan kayo ed sikato diad panamegley na laman na samay sakey ya inatey, pian niyarap to kayo a masanto tan anggapoy pakabalawan tan pakaakusaan diad pakanengneng to+—23 daput no mantultuloy kayo ed pananisia+ ya akaletneg ed pundasyon+ tan malet,+ ya agkayo niyarawi ed ilalo nipaakar ed maong a balita a nadngel yo tan nipulong ed amin a pinalsa diad silong na tawen.+ Siak, si Pablo, et nagmaliw a ministro nipaakar ed sayan maong a balita.+24 Manliliket ak natan ed saray paniirap ko parad sikayo,+ tan kulang ni paniirap na laman ko lapud Kristo. Sayan paniirap ko et parad laman nen Kristo,+ say kongregasyon.+25 Nagmaliw ak a ministro na sayan kongregasyon unong ed responsabilidad*+ ya inter na Dios ed siak parad pankaabigan yo, a sigpot kon ipulong so salita na Dios,26 say sagradon sekreto+ a niyamot diad apalabas iran panaon*+ tan diad apalabas iran henerasyon. Balet natan et nipaparungtal la itan ed saray masanton lingkor to,+27 a diad sikara et maliket ya impaamta na Dios so maglorian kayamanan na sayan sagradon sekreto+ a nipapaamta ed limog na saray nasyon. Sayan sagradon sekreto et si Kristo a nikasakey ed sikayo, a kabaliksan to a walaan kayoy ilalon nigloria a kaiba to.+28 Sikato may ipupulong tayo, a bibilinen tayo so balang sakey tan diad amin a karunongan et ibabangat tayo so balang sakey, pian niyarap tayo ed Dios so kada too bilang nagnap a nikasakey ed Kristo.+29 Lapud saya et mansasagpot ak, a manggugunaet ak diad panamegley na pakayari to ya onkikiwas a mabisbiskeg ed siak.+


text:
Banko san Finance
Say banko san finance: sakey klasen negosyo ya nipakar ed trading (buy and sell) ya financial instruments (instrumenton walay koneksyon tod kwarta). Makakapan-buy and sell na kwarta, kasi sarag ya saliwen so kwarta na mamura (say labay to ya ibaga ya, alepsab so interest) san sarag ya ilako yan kwarta ya mas mable (atagey ya interest). Say gagawen na bangko sinkya unya met lamang. Say bangko imbabayes na kwarta manlapud saray manag-deposito, san ipapabayes to yan parehas ya kwarta ed saray umuutang. Imbabayes usually so bangko diad mas alepsab ya interest san ipapabayes to ya ed mas atagey ya interest.


text:
TEPET NA SARAY KABATAAN
Walay Nanggawa o Ebolusyon Labat?—Part 1: Akin et Dapat Mon Panisiaan so Dios?
Walay nanggawa o ebolusyon labat?
Manisia ka ya say Dios so nanggawa ed amin a bengatla? No on, agmo bukbukor; ontan met so papanisiaan na dakel ya kabataan (tan wala lad edad). Balet ibabaga na arum ya say bilay tan say uniberso et nan-evolve
Kasin antam? Antokaman so papanisiaan na totoo ed saya, maples iran mangibaga no antoy papanisiaan da ya agda met talaga amta no akin ya papanisiaan da itan.
Arum so manisia ya walay nanggawa lapud satan so imbangat ed sikara diad simbaan.
Dakel so manisia ed ebolusyon lapud satan so imbangat ed sikara diad eskuelaan.
Sayan serye so ontulong ed sika pian ombiskeg so pananisiam ya walay nanggawa tan nipaliwawam itan. Pero unona, kailangan mon itepet ed sarilim iyan importantin tepet:
Akin et manisia ak ed Dios?
Akin et importante itan a tepet? Lapud ibabaga na Biblia ya usar moy nonot mo, say ‘pakayarim ya mankatunongan.’ (Roma 12:1) Kanian say panisiam ed Dios et dapat ya aliwa labat ya base ed
emosyon (Basta naliliknak ya walay mas atagey ya pakayari)
impluensya na arum (Relihyoso iray totoo ed lugar mi)
pressure (Saray atateng ko et pinabaleg da ak ya manisia ed Dios—ta no andi ...)
Imbes, dapat ya kombinsido kan mismo ya walay Dios tan walaan ka na mabiskeg iran rason ed papanisiaan mo.
Kanian antoy akakombinse ed sika ya walay Dios? Say worksheet ya “Akin et Manisia Ak ed Dios?” so ontulong pian lalo kan magmaliw ya kombinsido. Makatulong met so ebat na arum a kabataan ed satan ya tepet.
“Diad klase, no dedengelen koy titser ko ya ipapaliwawa to no panon ya onggagana iray parte na laman tayo, talagan agak manaalangan ya walay Dios. Kada parte na laman et walay usar to, anggan ed sankamelagan a detalye, tan onggagana iraya anggano agtayo amta. Talagan makapabilib so laman na too!
—Teresa.
“No makanengneng ak na atagey a bilding, barko, odino kotse, iisipen ko, ‘Siopay nanggawad satan?’ Saray matalinon totoo labat so makapanggaway kotse, ta dakdakel so kaukolan pian napaandar itan. No walay nandesinyo ed kotse, wala met sirin so nandesinyo ed totoo.”
—Richard.
“Kailangan so nilasus a taon pian natalosan na saray sankatalinoan a totoo so anggan sankamelagan a parte na uniberso, kanian aliwan rasonable so panisip ya agkailangan so talino pian niwala so uniberso!”
—Karen.
“No mas aaralen koy science, mas nare-realize ko ya agdapat panisiaan so ebolusyon. Singa bilang, iisipen ko so dugarugan galaw tan ayos na amin a bengatla tan no akin ya nikaduma so totoo, kaiba lay pankaukolan tayon amtaen no siopa itayo, iner so nanlapuan tayo, tan antoy nagawa ed arapen. Sasalien irayan ipaliwawa na ebolusyon ya uusaren toy salitan mikonektaan ed saray ayep, balet agton balot nipaliwawa no akin ya nikaduma iray totoo. Parad siak, mas mairap so manisia ed ebolusyon nen say manisia ed Dios ya amalsa.”
—Anthony.
No panon kon ipaliwawa so papanisiaan ko
Panon to no babalawen ka na saray kaklasem lapud manisia ka ed sakey ya agmo nanengneng? Panon to no ibaga ran “apruebaan” la na science so ebolusyon?
Unona, mantiwala ka ya duga so papanisiaan mo. Agka natatakot o nababaingan. (Roma 1:
Agmo bukbukor; dakel ni so manisia ed Dios. Kaibad saya iray matalino tan propesyonal a totoo. Singa bilang, wala ray scientist ya manisia a walay Dios.
No maminsan, no ibaga na totoo ya ag-ira manisia ed Dios, say talagan labay dan ibaga et agda natatalosan so Dios. Imbes ya mangiter iray ebidensya ed papanisiaan da, itetepet da iray singa onia, “No walay Dios, akin ya aabuloyan toy paniirap?” Kanian ibabase da labat itan ed emosyon imbes ya diad dugan panagrason.
Saray totoo et walaan na “espiritual a pankaukolan.” (Mateo 5:3) Kaibad saya so pankaukolan ya manisia ed Dios. Kanian no walay mangibaga ya anggapoy Dios, satan ya too—aliwan sika—so dapat ya mangipaliwawa no akin ya ontan so papanisiaan to.
—Roma 1: 18- 20.
Say panisia ed Dios et talagan rasonable. Base iya ed apruebaan lan katuaan ya say bilay et agbasta labat niwala. Anggapoy ebidensya ya manusuporta ed ideya ya say bilay et nanlapud saray bengatlan anggapoy bilay.
Anto sirin so nayarin ibagam no walay mankuestion ed panisiam ed Dios? Nia ray pigaran alimbawa.
No walay mangibaga: “Saray anggapoy aral labat so manisia ed Dios.”
Nayarin ibagam: “Talagan panisiaan mo itan? Siak, andi. Diad tua, diad sakey a survey ed masulok ya 1,600 ya propesor ed science manlapud saray balibalin unibersidad, kakatlo ed sikara so ag-angibaga ya ateista odino agnostiko ira. * Nibagam kasi ya saraman a propesor et aliwan matalino lapu labat ta manisia ira ed Dios?”
No walay mangibaga: “No walay Dios, akin et grabe so paniirap ed mundo?”
Nayarin ibagam: “Ompan say labay mon ibaga et agmo natalosan no panon ya onaaksion so Dios—odino diad sayan situasyon et singa anggapoy gagawaen ton aksion. Duga? [Alagaren ya onebat.] Walay naamtaan ko ya balibalin ebat no akin ya grabe so paniirap. Pero kailangan mon amtaen so arum nin bangat na Biblia pian natalosan mo itan. Labay mon amtaen iratan?”
Ipaliwawa ed ontumbok ya artikulo diad sayan serye no akin ya say teorya na ebolusyon et agmakapangiter na malinew ya eksplinasyon no panon itayon niwala.
^ par. 32 Angalaan: Social Science Research Council, “Religion and Spirituality Among University Scientists,” nen Elaine Howard Ecklund, Pebrero 5, 2007.


text:
Siopa so Founder na Saray Tasi nen Jehova?
Ginmapo so modernon panaon ya organisasyon nen Jehova diad bandad sampot na koma 19 siglo. Diad saman, sakey a melag a grupo na saray estudyante na Biblia a manaayam diad asingger ed Pittsburgh, Pennsylvania, diad United States so ginmapon nanaral a sistematiko ed Biblia. Pinankompara da iray doktrinan ibabangat na saray simbaan ed no anton talagay ibabangat na Biblia. Insan da inggapon i-publish so nanaaralan da ed saray libro, dyaryo, tan say dyurnal ya natan et tatawagen lan Say Panag-bantayan—Mangipapalapag na Panarian nen Jehova.
Kaibad sayan grupo ya impapuson nanaral na Biblia si Charles Taze Russell. Tua, si Russell so angidaulo ed panagbangat na Biblia diad saman a panaon tan sikatoy sankaunaan ya editor na Say Panag-bantayan, balet ta sikatoy aliwan founder na sakey a balon relihyon. Say gagala nen Russell tan arum ya Estudyante na Biblia, ya tawag ed sikara nensaman, et pian ipaamta iray bangat nen Jesu-Kristo tan aligen so ginawa na saray Kristiano nensaman. Lapud si Jesus so Founder na Kristianismo, sikato so founder na organisasyon mi.—Colosas 1:18-20.


text:
INDROWING IRAN ISTORYAD BIBLIA
Matapang ya Akilaban si David
Lapud nantiwala so ugaw ya si David ed si Jehova, atalo to so sakey ya higante. Basaen so indrowing ya istoryad Biblia online odino ed in-print ya PDF.
Arum ni ed Sayan Koleksion
Nagmaliw ya Kaaro na Dios si Abraham
Atawag si Abraham ya kaaro na Dios. Panon tayon magmaliw ya kaaro na Dios?
Ginawa nen Jehova ya Marunong si Solomon
Si Solomon so nagmaliw ya sankarunongan ed amin ya ari ed dalin. Panon ya nagmaliw a marunong si Solomon? Anto ray ginawa ton aliwa?
Walay Pananisia nen Noe ed Dios
Ingganggan na Dios si Noe ya manggaway biong pian naligtas ed Delap so pamilya to. Antoy naaralan mo ed istorya nen Noe tan say Delap tungkol ed pananisia ed Dios?


text:
LEKSION 15
Akin ya Kaukolan Mon Ituloy so Panaaral Mo?
1. Panon kan minabang no ituloy moy panaaral moy Biblia?
Seguradon inmelet so panangarom ed si Jehova sanen naaralan mo iray manunan bangat na Biblia. Gawam so anggaay nayarian mo pian lalon onelet itan a panangarom. (1 Pedro 2:2) Say pakaawat moy andi-anggaan a bilay et akadepende no kasin ituloy moy onapit ed Dios diad panaral mod Salita to.
Legan ya ondadakel so kakabatan mod Dios, lalon ombiskeg so pananisiam. Say pananisia so ontulong pian napaliket moy Dios. (Hebreos 11:1, 6) Satan so mamakiwas ed sikan magbabawi tan manggaway pananguman ed kabibilay mo.
2. Panon ya minabang so arum ed panaaral mo?
Siempre, labay mon ibagad arum iray nanaaralan mo. No walay maong a balita, maliket tayon ibagad arum awa? No ituloy moy manaral, naamtaan mo no panon ya usarey Biblia sano ipapaliwawam ed arum so maong a balita tan say pananisiam ed si Jehova.
Say unonan pupulongan na arum et saray kakaaro tan kakanayon da. Asisikasom balet so panagsalitam. Imbes ya ibagam ya palsoy relihyon da, ipaamtam ed sikara iray sipan na Dios. Tandaan mo met ya mas nakombinsi irad maong ya ugalim nen say ibabagam.
3. Anton relasyon ed Dios so niwala ed sika?
Ontulong so panaaral mod Salita na Dios ed iyaligwas mod espiritual. Diad ilabas na panaon, nayarin niwalad sika so espisyal ya relasyon ed si Jehova. Diad tua et sarag moy magmaliw a kabiangan na pamilya to.
4. Antoy gawaen mo pian tuloytuloy so iyaligwas mo?
Onaligwas kad espiritual no ituloy moy panaral ed Salita na Dios. (Hebreos 5:13, 14) Ibagam ed saray Tasi nen Jehova ya iyaralan da kay Biblia ya usaren imay libron Anto so Peteg ya Ibabangat na Biblia? Diad idakel na kakabatan mod Salita na Dios, magmaliw ya mas maliket so bilay mo.
Say maong a balita et nanlapud si Jehova, say maliket a Dios. Lalo kan onapit ed sikato no onapit kad saray lingkor to. (Hebreos 10:24, 25) No itultuloy mon paliketey Jehova, ipapanengneng mon labay mon naawat so peteg a bilay—say andi-anggaan ya bilay. On, say iyapit ed Dios so sankaabigan ya nagawaan mod bilay mo.
Manaral Ni
ARAL
Antoy Gagawaen Diad Kingdom Hall?
Loob ka tan nengneng mo.
PANAGARAL NA BIBLIA
Akin ya Aralen so Biblia?
Tutulongan na Biblia so minilyon a totoo pian naebatan iray importantin tepet dad bilay. Kasin labay mo met?
Anto so Peteg ya Ibabangat na Biblia?
Pabiskeg Moy Relasyon Mod Dios Panamegley na Pikakasi
Dedengelen kasi na Dios so pikakasim? Pian naebatan itan, kaukolan mon natalosan no antoy ibabangat na Biblia nipaakar ed pikakasi.


text:
Home Metro Manila Albay (1) Antike (1) Aurora (2) Bohol (1) Bukidnon (1) Bulakan (10) Hilagang Iloko (2) Iloilo (1) Kabite (2) Kanlurang Mindoro (1) Kanlurang Negros (2) Keson (105) Laguna (3) Metro Manila (346) Palawan (1) Pampanga (3) Pangasinan (2) Rizal (5) Sambales (1) Sebu (6) Silangang Dabaw (3) Silangang Negros (2) Tarlak (2) Timog Kamarines (1) Parañaque Andrés Bonifacio Baclaran Binondo Caloocan City of Manila Las Piñas Las Pinas Makati Malabon Malate Mandaluyong Manila Marikina Muntinlupa Navotas Paco Paranaque Parañaque Parañaque City Pasay Pasig Pateros Quezon City Quiapo Sampaloc San Juan San Nicolas Taguig Valenzuela | Search: Food Products
Sort by
Filtered By
Related services


text: 1 Diad gapo et wala lay Salita,+ tan say Salita et kaiba na Dios,+ tan say Salita et sakey a dios.*+2 Sikatoy kaiba la na Dios diad gapo.3 Amin a bengatla et apalsa diad panamegley to,+ tan ag-apalsa so anggan sakey a bengatla no aliwan diad panamegley to.Say apalsa4 diad panamegley to et say bilay, tan say bilay et liwawa na totoo.+5 Tan say liwawa et onsisinag ed kabilungetan,+ tan ag-itan nadaeg na kabilungetan.6 Walay sakey a toon imbaki na Dios; say ngaran to et Juan.+7 Sinmabi iyan too pian mantasi, pian mangiter na ebidensya nipaakar ed liwawa,+ pian diad panamegley to et manisia so amin a klase na totoo.8 Aliwan sikato imay liwawa,+ balet sikatoy linma dia pian tasian to so nipaakar ed satan a liwawa.9 Say tuan liwawa ya onsinag ed amin a klase na too et onsabi la ed mundo.+10 Sikatoy walad mundo nensaman,+ tan apalsa so mundo ed panamegley to,+ balet sikatoy agkabat na mundo.11 Sikatoy sinmabi ed baley to, balet ag-inawat na saray kabaleyan to.12 Anggaman ontan, amin ya angawat ed sikato et inikdan toy kanepegan a magmaliw ya ananak na Dios,+ lapud ipapatnag day pananisia ed ngaran to.+13 Tan niyanak ira unong ed panlabayan na Dios, aliwan diad panamegley na dala odino diad panlabayan na atateng odino panlabayan na too.+14 Kanian say Salita et nagmaliw a too*+ tan akiayam ed sikatayo, tan anengneng tayo so gloria to, samay gloria ya aawaten na bogbogtong ya anak+ manlapud ama; tan walad sikato so sigpot a panangabobon na Dios* tan katuaan.15 (Si Juan so nantasi nipaakar ed sikato, on, inkuan to: “Sikato imay ibabagak ya, ‘Samay manumtumbok ed siak et akauna la nen siak, ta sikatoy wala la sakbay ko.’”)+16 Lapud sikatoy napno na agnaparaan a kaabigan, naawat tayon amin ed sikato so daakan ya agnaparaan a kaabigan.17 Lapud niiter so Ganggan ed panamegley nen Moises,+ nipatnag so agnaparaan a kaabigan+ tan say katuaan ed panamegley nen Jesu-Kristo.+18 Anggapoy toon akanengneng ed Dios anggan kapigan;+ say bogbogtong ya anak a singa Dios+ a walad abay na Ama*+ so angipaliwawa nipaakar ed Sikato.+19 Oniay impantasi nen Juan sanen imbaki na saray Judio iray saserdote tan saray Levita a nanlapud Jerusalem pian tepeten dad sikato: “Siopa ka?”+20 Sikatoy inmebat tan imbaga toy tua: “Aliwan siak so Kristo.”21 Tan tinepetan da: “Siopa ka sirin? Si Elias?”+ Inyebat to: “Aliwan siak.” “Sika imay Propeta?”+ Tan inyebat to: “Andi!”22 Kanian inkuan dad sikato: “Siopa ka sirin? Ibagam ed sikami pian walay niyebat mid saramay angibaki ed sikami. Antoy ibabagam nipaakar ed sarilim?”23 Inkuan to: “Siak imay onkekelyaw diad kalawakan, ‘Gawa yon maptek so dalanen nen Jehova,’*+ unong ya imbaga nen propeta Isaias.”+24 Sarayan mantetepet et imbaki na saray Fariseo.25 Kanian oniay intepet dad sikato: “Akin sirin et manbabautismo ka no aliwan sika so Kristo odino si Elias odino say Propeta?”26 Oniay inyebat nen Juan ed sikara: “Siak so manbabautismo ed danum. Balet walay Sakey ed limog yo ya agyo kabat,27 samay onsasabi a manumtumbok ed siak, tan agak makanepegan a mangukbar ed singer na sandalyas to.”+28 Agawa iraya ed Betania diad nibaliw na Jordan, a pambabautismoan nen Juan.+29 Diad tinmumbok ya agew et anengneng toy Jesus ya onaasingger ed sikato, tan inkuan to: “Nengneng yo, say Kordero na Dios+ a mangekal ed kasalanan+ na mundo!+30 Saya imay tutukoyen kon: ‘Diad benegan ko et walay lakin onsasabi ya akauna la nen siak, ta sikatoy wala la sakbay ko.’+31 Anggan siak et sikatoy agko kabat nensaman, balet ta say rason no akin a manbabautismo ak ed danum et pian sikatoy niparungtal ed Israel.”+32 Tinasian met nen Juan, ya inkuan to: “Anengneng koy espiritu ya onleleksab a singa malapati a nanlapud tawen, tan dinmapo itan ed sikato.+33 Anggan siak et sikatoy agko kabat nensaman, balet imbagad siak na Dios ya angibaki ed siak a manbautismo ed danum: ‘Siopaman a nanengneng mon dapoan tan pansiansiaan na espiritu,+ sikato so manbautismo ed panamegley na masanton espiritu.’+34 Tan anengneng ko itan, tan tinasian ko a sikato so Anak na Dios.”+35 Diad tinmumbok lamet ya agew et akaalagey si Juan a kaiba toy duara ed saray disipulo to,36 tan legan a sankanengneng toy Jesus a manaakar, inkuan to: “Nengneng yo, say Kordero+ na Dios!”37 Sanen nadngel na duaran disipulo iyan imbaga to, tinumbok day Jesus.38 Insan linmingaw si Jesus, tan sanen anengneng to ra ya ontutumbok et tinepetan to ra: “Antoy aanapen yo?” Inkuan dad sikato: “Rabbi (a no ipatalos et mankabaliksay, “Managbangat”), iner so panaayaman mo?”39 Inkuan tod sikara: “Mila kayo, pian nanengneng yo.” Kanian akila ra tan anengneng day panaayaman to, tan akiulop irad sikato ed saman ya agew; manga komasamplo lan oras* ed saman.40 Sakey ed samay duaran akadngel ed imbaga nen Juan tan tinmumbok ed si Jesus et si Andres+ ya agi nen Simon Pedro.41 Say inmunan aromog to et say mismon agi ton si Simon, tan inkuan tod sikato: “Aromog mi lay Mesias”+ (a no ipatalos et mankabaliksay, “Kristo”),42 tan sikatoy inyakar tod si Jesus. Sanen sikatoy anengneng nen Jesus, inkuan to: “Sika si Simon+ ya anak nen Juan; tawagen ka lan Cefas” (ya impatalos a “Pedro”).+43 Diad tinmumbok ya agew et labay nen Jesus so onlad Galilea. Aromog toy Felipe+ tan inkuan to: “Magmaliw kan patumbok ko.”44 Si Felipe et taga Betsaida, diad syudad nen Andres tan si Pedro.45 Aromog nen Felipe si Natanael+ tan inkuan tod sikato: “Aromog mi la imay tutukoyen ed sulsulat nen Moises, diad Ganggan, tan ed sulsulat na saray Propeta: si Jesus ya anak nen Jose,+ a taga Nazaret.”46 Balet inkuan nen Natanael ed sikato: “Wala tay maong a too a manlapud Nazaret?” Inkuan nen Felipe: “Gala, ta nengneng mo.”47 Anengneng nen Jesus si Natanael ya onaasingger, tan oniay inkuan to nipaakar ed sikato: “Nengneng yo, sakey a tuan Israelita, ya agmamapalikdo.”+48 Inkuan nen Natanael ed sikato: “Panoy pakapikabat mod siak?” Inmebat si Jesus: “Antis kan tawagen nen Felipe, sanen wala kad silong na kiew ya igos et anengneng ta ka la.”49 Inmebat si Natanael: “Rabbi, sika so Anak na Dios, sika so Ari na Israel.”+50 Inmebat si Jesus ed sikato: “Lapud imbagak ya anengneng ta kad silong na kiew ya igos, manisia ka la? Makanengneng ka ni na angkakabaleg a bengatla nen saraya.”51 Inkuan to nid sikato: “Ibagak ed sikayoy tua, nanengneng yon akalukas so tawen, tan saray anghel na Dios et onsesegep tan oneepas ed Anak na too.”+


text:
Hay so miyamaratiyaya! tomann iyo so manga diyandi (a makaoontol). Piyakay rkano so binatang a manga ayam, inonta so pkhabatiya rkano: Liyo ko piyakay niyo ko kapanganop ko kapagiikram iyo: Na mataan! a so Allah na ipkhokom Iyan so kabaya Iyan.
Hay so miyamaratiyaya, di niyo pndarowakai so manga tanda o Allah, go so olanolan a pagaadatan, go so manga pammgayan, go so manga toos, go so pphamanong ko walay a pagaadatan, a pmbabanog siran sa riskhi a phoon ko Kadnan iran go kasosoat. Na amay ka makaipos kano (ko kapagikram) na panganop kano (o kabaya iyo), na oba rkano makagawi so rarangit ko pagtaw sa kiya alangi ran rkano ko Masjid Al-Haram ko kapakambaal iyo sa rido. Na thatabanga kano ko mapiya, go so kapananggila, go di kano pthatabanga ko dosa, go so kapriridoay: Go kalkn iyo so Allah: Ka mataan! a so Allah na maylot i kandadan´g.
Hiyaram rkano so (kakana ko) miyatay (a da masombali), go so rogo (a tomiyoga), go so sapo o baboy, go so inipanambay ko salakaw ko Allah; go so miyapkl, go so bintol, go so miyawlog, go so sinidong; go so piyagdasan o binatang a mawaraw, inonta so miyasombali iyo (a riyaotan sa niyawa), go so siyombali makapantag ko manga barahala, go so kiprimarn iyo ko manga Azlam: Giyoto man na kapanongklid. Sa alongan nai na kiyadaan sa panginam so da pamaratiyaya (ko kabinasaa) ko agama niyo: Na di niyo siran khalkn, na Sakn i kalkn iyo. Sa alongan nai na tiyarotop Akn rkano so okit iyo ko kapagintaw, go siyamporna Akn rkano so limo Akn; go pinili Akn rkano so Islam a agama (a okit ko kapagintaw). Na sa taw a kasngtan ko ongos, a kna a ba mithibaba ndosa, na mataan! a so Allah na Manapi, a Makalimoon.
Ipagiza iran rka o antonaa i piyakay kiran, tharoang ka a: Piyakay rkano so manga pipiya: Go so minipangndao niyo ko pphamakapali a bababsn iyo a pkhipangndao niyo kiran so inipangndao rkano o Allah: Na kang kano ko miyadakp iran rkano, go aloya niyo ron so ngaran o Allah: Go kalkn iyo so Allah; mataan! a so Allah na magaan i kapagitong.
Sa alongan nai na piyakay rkano so manga pipiya. Na so siyombali o siran a bigan ko kitab na halal rkano, go so siyombali iyo na halal kiran; go (piyakay rkano) so manga bilangataw ko miyamaratiyaya a manga bai, go so manga bilangataw ko manga bai ko siran a bigan ko kitab, ko miyaonaan iyo, - igira minibgay niyo kiran so manga mahar iran, sa titho kano a miyamaratiyaya a kna a ba kano pzisina sa mapayag, go kna a ba kano phamangowa sa manga bolayoka ko kazina a masoln. Na sadn sa khapir ko oriyan o paratiyaya, na sabnar a miyailang so galbk iyan, go skaniyan sii sa akhirat na pd ko miyangalologi (a manga taw ko naraka).
Hay so miyamaratiyaya, igira ithindg iyo so sambayang, na onabi niyo so manga paras iyo, go so manga lima niyo taman ko manga siko; go sapowa niyo so manga olo niyo; go (onabi niyo) so manga ai niyo taman ko dowa boko a ai. Na amay ka madidiyonob kano, na phaygo kano. Na o pkhakasakit kano, odi na kapantagan kano sa lakawan, odi na miyakaoma so isa rkano a phoon ko diyamban, odi na miniprorada iyo so manga babay, go da a khatoon iyo a ig, na thayamom kano sa botha a soti, na sapowa niyo ron so manga paras iyo, go so manga lima niyo. Kna a ba kabaya o Allah i ba kano Niyan snggay sa margn, na ogaid na aya kabaya Iyan na ang kano Niyan masoti, go an Iyan matarotop so limo Iyan rkano, ka an kano makapanalamat.
Na tadmi niyo so limo rkano o Allah, go so diyandi Iyan, a so inidiyandi Iyan rkano, gowani ko tharoon iyo a:"Piyamakin´g ami go inonotan ami": Na kalkn iyo so Allah; mataan! a so Allah na katawan Iyan so zisii ko manga rarb (a manga pamikiran).
Hay so miyamaratiyaya, mbaloy kano a khipamamayandg ko (manga kabnar o) Allah, a manga saksi kano ko kapaginontolan, na oba rkano makagawi so rarangit ko pagtaw ko di niyo kapakapaginontolan. Paginontolan kano: Ka giyoto i lbi a marani ko kapangongonotan: Na kalkn iyo so Allah. Mataan! a so Allah na Kaip Iyan so gii niyo nggolawlaan.
Inidiyandi o Allah ko siran a miyamaratiyaya, go pinggalbk iran so manga pipiya, a adn a bagian iran a maap go balas a lbi a mala.
Na so da pamaratiyaya, go piyakambokhag iran so manga ayat Ami, na siran man i manga taw ko naraka Jahim.
Hay so miyamaratiyaya! tadmi niyo so limo rkano o Allah gowani ko mapamikir o pagtaw a pagolangn iran rkano so manga barokan iran, na inrn Iyan rkano so manga barokan iran: Go kalkn iyo so Allah. Na so bo so Allah i sarigi o miyamaratiyaya.
Na sabnsabnar a inmbaalan o Allah so diyandi ko manga moriyataw o Israil, go piyakatindgan Ami siran sa sapolo ago dowa nakoda. Na pitharo o Allah a:"Mataan! a Sakn na babid iyo: Na ibt ka o pamayandgn iyo so sambayang, go tonayn iyo so zakat, go paratiyayaa niyo so manga sogo Akn, go babidn iyo siran, go pagotangan iyo so Allah sa otang a mapiya, na mataan! a lalasn Ko rkano dn so manga dosa niyo, go mataan! a pakasoldn Ko skano dn ko manga sorga a pphamangondas ko kababaan iyan so manga lawasayg; na sadn sa mongkir rkano, ko oriyan oto, na sabnar a miyapokas ko ontol a lalan."
Na sabap ko kiyabarngkasa iran ko diyandi kiran, na pimorkaan Ami siran, go biyaloy Ami so manga poso iran a manga ttgas: Pphamagalinn iran so manga katharo ko manga darpa iyan, go piyakalipatan iran so ontong a pd ko inisogo kiran; na di khada a kapkhatokawing ka ko kandonsiyan a pphakapoon kiran inonta so mayto kiran - na pmaaping ka siran, go dapayang ka: Mataan! a so Allah na pkhababayaan Iyan so miphipiyapiya.
Na sabap sa siran na pitharo iran a: Mataan! a skami na manga Kristiyan, na inmbaalan Ami so diyandi kiran, na piyakalipatan iran so ontong a pd ko inisogo kiran: Na inadn Ami kiran so rido go so rarangit sa taman ko alongan a qiyamah. Na phanotholn kiran dn o Allah so siyowa iran.
Hay tiyoronan ko kitab, sabnar a miyakaoma rkano so sogo Ami, a pphagosay rkano ko madakl ko piyagma iyo ko kitab, go adn a plpasn iyan a madakl: Sabnar a adn a miyakaoma rkano a phoon ko Allah a sindaw ago kitab a miyakawsay (a giya Qor´an aya),
Pthoroon o Allah sa sabap roo so taw a komidg ko kasosoat Iyan, ko manga okit ko kalilintad, go pphakatogalinn Iyan siran phoon ko manga lilibotng, sii ko maliwanag, - sabap ko idin Iyan, go pthoroon Iyan siran ko okit a ontol
Sabnsabnar a miyakapir so siran a pitharo iran a: Mataan! a so Allah na sodn so Al-Masih a wata o Maryam. Tharoang ka:"Na ba adn a taw a adn a mapkhapaar iyan ko Allah a mayto bo, amay ka kabaya Iyan a binasaan Iyan so Al-Masih a wata o Maryam, go so ina iyan, go so taw ko lopa sa kalangolangowan iyan? Na rk o Allah so kapaar ko manga langit ago so lopa, go so nganin a pagltan a dowa oto. Pphangadn sa sadn sa kabaya Iyan. Na so Allah na so langowan taman na Gaos Iyan."
Na pitharo o manga Yahodi go so manga Kristiyan a:"Skami na manga wata o Allah, go pkhakababayaan Iyan." Tharoang ka:"Ino kano Niyan ziksaa sabap ko manga dosa niyo? Kna, ka skano na manosiya, - a pd ko inadn Iyan: Pnapiyan Iyan so taw a kabaya Iyan, go ziksaan Iyan so taw a kabaya Iyan: Ka rk o Allah so kapaar ko manga langit ago so lopa, go so pagltan a dowa nan: Go Skaniyan i khandodan."
Hay tiyoronan ko kitab, sabnar a miyakaoma rkano so sogo Ami, a pphagosay rkano (ko bitikan o agama) ko kiyarintas o manga sogo, ka oba niyo matharo i:"Da a miyakaoma rkami a pphamanothol sa mapiya, go pphamakaiktiyar." Na sabnar a adn a miyakaoma rkano a pphamanothol sa mapiya, go pphamakaiktiyar. Na so Allah na so langowan taman na Gaos Iyan.
Na gowani na pitharo o Mosa ko pagtaw niyan:"Hay pagtaw akn, tadmi niyo so limo rkano o Allah, gowani ko porotan kano Niyan sa manga nabi, go biyaloy kano Niyan a manga dato, go inibgay Niyan rkano so da a bigan Iyan on a isa bo ko manga kaadn."


text:
Home Apparel & Accessories Apparel & Accessories (2) Automotive (1) Construction & Renovation (1) Alterations and services businesses | Metro Manila Albay (1) Bataan (16) Batangas (4) Benguet (3) Bulakan (7) Iloilo (1) Kabite (59) Kanlurang Mindoro (2) Kanlurang Negros (2) Kapis (1) Keson (42) La Unyon (4) Laguna (15) Lalawigang Bulubundukin (1) Metro Manila (223) Pampanga (7) Pangasinan (12) Rizal (13) Romblon (3) Sambales (1) Sebu (24) Silangang Negros (1) Sorsogon (1) Tarlak (2) Timog Agusan (1) Santol Binondo Caloocan City of Manila Ermita Greenhills Intramuros Las Piñas Makati Makati City Malabon Malate Mandaluyong Manila Marikina Marikina City Metro Manila Muntinlupa Muntinlupa City Navotas Paco Paranaque Parañaque Pasay Pasig Pateros Potrero Quezon City Roxas Sampaloc San Isidro San Juan San Miguel Santa Cruz Santa Mesa Santiago Santol Taguig Tondo Valenzuela
Sort by
Filtered By
Alterations and...
-
R Not evaluated yet Add to My list Added
- J Not evaluated yet Add to My list Added
-


text:
TEPET NA SARAY KABATAAN
Panon To No Walay Sakit Ko? (Part 3)
Lanang tayon iisipen ya saray tinedyer et maksil so laman da tan agnakekesawan. Balet, wala ray kabataan ya limitadoy nagagawaan da lapud graben sakit. Kasin ontan so situasyon mo? No on, napabiskeg ka ed saray eksperiensya nen V’loria, Justin, tan Nisa—sikaran talo et Tasi nen Jehova. Nengnengen no panon dan aarapen so epekto na graben sakit da.
V’loria
Walay sakit kon fibromyalgia manlapu nen 14 años ko. Nen 20 ak la, wala met lay arthritis, lupus, tan Lyme disease ko. Mair-irap ya gawaen so amin ya labay mo no makapkapuy ka. Wala ray panaon ya paralisado ak manlapud balangbang anggad sali tan kaukolan koy wheelchair.
Say graben mamapairap ed siak et aliwa labat a say sakit na laman noagta say pannononot ya agko la nagawaan iray simplin kimey a singa say pansulat odino panlukas na garapon. No nanenengneng kon manaakar iray ugugaw, iisipen ko no akin ya mair-irap kon gawaen itan. Pakaliknak et anggapoy kanak.
Misasalamat ak ta wala ray ontutulong ed siak—aliwa labat ya saray kapamilyak noagta pati saray Tasi nen Jehova ed kongregasyon ya kawalaan ko. Lanang da ak ya bibisitaen, kanian abawasan so pakaliknak ya bukbukor ko. Iimbitaan ak na arum ed saray get together, anggano nairapan iran alsaen ak manlapud wheelchair tan ilugan tan iyepas ak ed kotse.
Makakatulong met ed siak iray maedad la ed kongregasyon ta amta ra no antoy dadalanen na walay sakit. Tinulongan da ak pian awaten ko ray limitasyon ko tan agak nakonsiensia no agko nagawaan iray nagagawaan na arum. Talagan malikeliket ak no mimiaral tan manpupulong ak. (Hebreos 10:25) Lapud saraya et anengneng ko ya anggan mansasakit ak, aliwa ak ya duma ed arum.
Naynay kon nononoten ya tutulongan itayo nen Jehova pian makapan-anos. Singa bilang, ibabaga na Biblia ya anggano onkakapuy so laman tayo, say walad dalem ya inkatoo tayo et “napapasimbalo ya inagew-agew.” (2 Corinto 4:16) Ontan so talagan naliliknak!
Pannonotan: No walay graben sakit mo, akin et importante so pilimog ed arum? No anggapoy sakit mo, panon mon natulongan so sakey ya mansasakit?—Uliran 17:17.
Justin
Atumba ak tan agak makabangon. Agak makaingas tan makagalaw. Imbatik da ak ed emergency room. Nen unaan et ag-amta na saray doktor no antoy sakit ko. Balet lapud aminpigan agawa man, naamtaan dan walay Lyme disease ko.
Naapektoay nervous system ko lapud Lyme disease. Anggan pigay taon lay linmabas manlapud naamtaan so sakit ko, wala ni ray panaon ya manggiwgiw ak, a no maminsan et agko nakontrol. Wala ray agew ya manotot so interon laman ko odino saray gamet ko kanian agko iratan nigalaw. Singa alatian so amin ya joints ko.
Dati et ibabagak ed sarilik, ‘Uga-ugaw ak ni pian mansakit,’ tan nasyosyodotan ak. Kada agew et iyaakis kod Dios, tan tetepetan ko, “Akin et nagagawad siak ’ya?” Pakaliknak ingen et pinaulyan ak la na Dios. Balet ninonot koy Job ya abitlad Biblia. Ag-amta nen Job no akin ya kaukolan ton arapen so dakel a subok, balet nansiansian matoor ed Dios. No asarag nen Job anggano grabe iray subok ed sikato, nasarag ko met.
Baleg so nitulong ed siak na saray elder ed kongregasyon mi. Naynay da ak ya kukumustaen tan tetepetan no antoy naliliknak. Imbagad siak na sakey ya elder ya anggan anton oras et tawagan ko labat no labay koy katongtong. Inagew-agew kon pisasalamatan si Jehova lapud sarayan kakaaro!—Isaias 32:1, 2.
No grabe sakit tayo, nalingwanan tayo no maminsan ya amta nen Jehova so dadalanen tayo. Ibabaga na Biblia: “Paawit mo ed Jehova so awit mo, et sikato bembenan to ka.” (Salmo 55:22) Ontan so gagawaen kod inagew-agew.
Pannonotan: Panon kan natulongan na saray mangaarod sika pian naanosan moy sakit mo?—Uliran 24:10; 1 Tesalonica 5:11.
Nisa
Nen manga 15 años ko, naamtaan ya walay Marfan syndrome ko—sakit ya apektoen toy joints, ya pakapuyen to iratan. Apektoen to met so puso, mata, tan arum nin organ. Agak met inagew-agew ya makakaliknay sakit, balet no onataki itan, talagan ansaki-sakit.
Nen unaan kon naamtaay sakit ko, masyadoy impanakis ko. Aburido ak ya ompan agko la nagawaan iray labalabay kon gawaen. Singa bilang, labalabay koy onsayaw, tan no isipen ko ya onsabi agew ya nairapan ak lan gawaen itan—anggan pati say panakar—natatakot ak.
Baleg so nitulong ed siak nen atsik. Tinulongan to ak ya naekal so liknaan ya kaskasian koy sarilik. Imbaga tod siak ya agak nepeg ya ontakot, ta naapektoan a maong so bilay ko. Imbaga to met ed siak ya naynay ak ya manpikasi, ta no walay siopaman ya makaamta tan makatalos ed no anton talagay dadalanen ko, si Jehova man.—1 Pedro 5:7.
Akatulong ed siak so ibabaga na Salmo 18:6: “Dia ed kairapan ko tinawag ko si Jehova, tan inmakis ak ed Dios ko. Sikato nadngel to so bosis ko ed paway na templo to, tan say akis ko sinmabi ed saray layag to.” Lapud satan et anengneng ko ya no manpikasi ak ed si Jehova tan patulongan ak ed sikato ya nasarag itan, dengelen tan tulongan to ak. Naynay a wadtan parad siak.
Naaralan ko ya OK labat ya manermen tan onsyodot ni ingen no walay aliwliwan nagawad sikatayo ta normal labat iratan ya liknaan—basta agtayo papaulyanan ya naapektoan so bilay tayo tan say pikakaaro tayod Dios. Aliwan sikatoy panlalapuan na saray problema tayo, tan agto itayon balot taynanan basta sikatoy iyuna tayod bilay tayo.—Santiago 4:8.
Pannonotan: Kasin say Dios so natetel ed paniirap tayo?—Santiago 1:13.


text:
KAPITULO 31
No Iner so Pakaligliwaan
KASIN asalim lay naermenan odino nambukbukor?— Kasin asalim lan inisip no kasin walay mangaaro ed sika?— Ontan so arum ya ugugaw. Balet onia so isisipan na Dios: “Ag’ak makalingwan ed sika.” (Isaias 49:15) Agta makapalikliket itan a nodnonoten?— On, talagan aaroen itayo nen Jehova a Dios!
Inkuan na sakey a managsulat na Biblia: “No bilbilang ta ikaindan ak nen amak tan inak, si Jehova a mismo so mangomponi ed siak.” (Salmo 27:10, NW) Agta say pakaamta ed satan so talagan makaligliwa ed sikatayo?— On, ibabaga ed sikatayo nen Jehova: “Agka antakot, ta wala ak ed sika. . . . On, tulongan ta ka.”
Balet, no maminsan et aabuloyan nen Jehova si Satanas a mamalesa na saray problema parad sikatayo. Aabuloyan ni ingen nen Jehova si Satanas a manubok ed saray lingkor To. Aminsan et pinairap a maong na Diablo si Jesus kanian inyakis nen Jesus ed si Jehova: ‘Dios ko, Dios ko, akin et inkaindan moak?’ (Mateo 27:46) Anggano maniirap ed saman si Jesus, siansian amta to a sikatoy inaro nen Jehova. (Juan 10:17) Balet amta met nen Jesus ya aabuloyan na Dios si Satanas a manubok odino mamairap ed saray lingkor To. Ipaliwawa na sananey a kapitulo no akin ya aabuloyan na Dios si Satanas a manggawa ed saya.
Sanen melag tayo ni, natatakot tayo no maminsan. Singa bilbilang, asalim ta lay abalang?— Agta natatakot ka?— Ontan so liknaan na dakel ya ugugaw. Aminsan et angistorya so Sankamaongan a Managbangat nipaakar ed sakey ya abalang. Balet aliwan sakey ya ugaw so abalang, noagta sakey a karnero.
Diad arum a paraan et aliling moy sakey a karnero. Panon ya ontan ey? Say rason et aliwan balbaleg odino mabiskeg so karnero. Tan kaukolan day mangasikaso tan manprotekta ed sikara. Say tawag ed too a mangaasikaso ed saray karnero et managpastol.
Diad istorya to et binitla nen Jesus so sakey a managpastol a walay sanlasus a karnero to. Balet ta abalang so sakey a karnero. Nayarin labay na saman a karnero a nanengneng no antoy wala ed biek na palandey. Kabekta et akaarawi la so karnero manlapud arum. Kasin naisip mo no antoy liknaan na satan a karnero sanen nilingaw toy kaliberliber et naimano ton bukbukor to la?—
Anto kasi gawaen na managpastol sano naimano ton nababalang so sakey a karnero? Kasin ibaga ton kasalanan na saman a karnero kanian agto la panaburidoan? Odino itilak toy 99 a karnero ed aliwan mapeligron lugar tan anapen to imay sakey ya abalang? Kasin say sakey a karnero so pankesawan nin maong pian anapen?— No sika iman ya abalang a karnero, kasin labay mon anapen ka na managpastol?—
Inad-aro na managpastol so amin a karnero to, anggan samay sakey ya abalang. Kanian inanap to imay nababalang. Isipen pa so panliket na saman ya abalang a karnero sanen anengneng ton nitan lay managpastol! Tan inkuan nen Jesus ya aliketan so managpastol ta aromog toy karnero to. Panliketan ton maong itan nen say 99 a karnero ya ag-abalang. Siopa natan so kapara na saman a managpastol ed istorya nen Jesus? Siopa so mangaasikaso ed sikatayo a singa impangasikaso na saman a managpastol ed karnero to?— Inkuan nen Jesus a say Ama to a walad tawen so mangaasikaso. Tan say Ama to et si Jehova.
Si Jehova a Dios so Sankamaongan a Managpastol ed totoo to. Aaroen ton amin iraman so manlilingkor ed sikato, pati saray ugugaw a singa sika. Agto labay a walay nasakitan odino naderal ed sikatayo. Talagan makaligliwan naamtaan ya aasikasoen itayon maong na Dios!
Kasin sisiaen mo si Jehova a Dios?— Parad sika, kasin sikatoy tudtuan persona?— Tua ya agtayo nanengneng si Jehova. Lapud ta sikatoy sakey ya Espiritu. Sikatoy walaan na laman ya agtayo nanengneng. Balet sikatoy tudtuan persona, tan nanenengneng to itayo. Amta to no kaukolan tayoy tulong. Tan makapitongtong itayo ed sikato diad pikakasi, a singa ed pitotongtong tayo ed sananey a too. Labay nen Jehova a gawaen tayo iya.
Kanian no naeermenan odino manbukbukor ka, antoy kaukolan mon gawaen ey?— Mitongtong ed si Jehova. Onapit ka ed sikato, et ligliwaen tan tulongan to ka. Nodnonoten ya aaroen ka nen Jehova, anggano liknaen mon singano manbukbukor ka. Basaen ta so Biblia. Dia ed Salmo 23 et onia so ibabaga ed sikatayo, onggapo ed Sal 23 bersikulo 1: “Si Jehova so managpastol ed siak; agak naani onkulang. Parukolen toak ed malambot ira a pastolan: itonton toak ed abay na saray mareen a danudanum.”
Imanoen ta’y inyarum na managsulat, diad Sal 23 bersikulo 4: “On, anggan manakar ak ed lawak na anino na patey, agak la ontakot ed mauges: ta sika wala ka ya ibak; say baras tan say tayukor mo ligliwaen da ak.” Ontan so nalikna na totoo no say Dios da et si Jehova. Naliligliwa ira sano walay problema ra. Kasin ontan met so liknaan mo?—
No panon ya aasikasoen na maaron managpastol iray karnero to, aasikasoen met a maong nen Jehova iray totoo to. Ipapanengneng to ed sikara so dugan dalan a laen, tan maliket iran ontumbok ed sikato. Anggano walaray gulo ed kaliberliber da, ag-ira ontakot. Uusaren na managpastol so baston to pian protektaan iray karnero ed ayayep a mamasakit ed sikara. Ibabaga na Biblia no panon a sinalimbengan na kalangweran a managpastol a si David so karnero to manlapud sakey a leon tan sakey ya uso. (1 Samuel 17:34-36) Tan amta na totoo na Dios a sikaray protektaan met nen Jehova. Maligen ira lapud walad sikara so Dios.
Talagan aaroen nen Jehova iray karnero to, tan aasikasoen toran maong. Ibabaga na Biblia: ‘Singa sakey a managpastol et itonton toray karnero to. Tiponen to naani ed taklay to.’—Isaias 40:11.
Agta maliket kan makaamta ya ontan si Jehova?— Kasin labay moy magmaliw a sakey ed saray karnero to?— Saray karnero so ondedengel ed boses na managpastol da. Mansiasiansia ran onasingger ed sikato. Kasin ondedengel ka ed si Jehova?— Kasin onaasingger ka ed sikato?— Sirin agka nepeg ya ontakot. Ibaan ka nen Jehova.
Maaron aasikasoen nen Jehova iraman so manlilingkor ed sikato. Basaen ta so ibabaga na Biblia nipaakar ed saya diad Salmo 37:25; 55:22; tan Lucas 12:29-31.


text: 4 Sanen naamtaan nen Jesus a nadngelan na saray Fariseo a mas dakel so magmamaliw a disipulo tan babautismoan to+ nen say si Juan—2 anggaman diad tua et aliwan si Jesus a mismo so manbabautismo noagta saray disipulo to—3 sikatoy tinmaynan ed Judea tan linma lamet ed Galilea.4 Balet kaukolan a sikatoy ondalan ed Samaria.5 Kanian sikatoy akasabi ed sakey a syudad na Samaria a tatawagen a Sicar, ya asingger ed uma ya inter nen Jacob ed anak ton si Jose.+6 Diad tua et wadman so bobon nen Jacob.+ Natan, yinmurong si Jesus ed abay na bobon* lapud naksawan a nanakar. Diad saman et manga komanem lan oras.*7 Sinmabi so sakey a biin taga Samaria pian onasol. Tan imbaga nen Jesus ed sikato: “Ikdan mo ak pay inumen ko.”8 (Ta linmad syudad iray disipulo to pian mangaliw na naakan.)9 Kanian inkuan na Samaritana ed sikato: “Akin et onkekerew kad siak na inumen anta Judio ka, tan Samaritana ak?” (Ta saray Judio et agmitotongtong ed saray Samaritano.)+10 Inmebat si Jesus ed sikato: “No naamtaan mo labat so regalo na Dios+ tan no siopay mangibabaga ed sikan, ‘Ikdan mo ak pay inumen ko,’ kinmerew ka la komon ed sikato, pian ikdan to kay danum a mabilay.”+11 Inkuan na bii ed sikato: “Katawan, anggapoy anggan pan-asol mo, tan aralem so bobon. Iner sirin so pangalaan mo ed sayan danum a mabilay?12 Magmaong ka ni sirin nen say laki min si Jacob, ya angiter ed sikami na bobon, tan sikatoy inminum dia pati saray ananak to tan ayayep to?”13 Inmebat si Jesus ed sikato: “Amin ya oniinum ed sayan danum et napaet lamet.14 Balet siopaman ya oninum ed danum ya iter kod sikato et aglan balot napaet,+ ta say danum ya iter kod sikato et magmaliw a singa subol na danum ed loob to a mansusbol pian mangiter na bilay ya andi-anggaan.”+15 Inkuan na bii ed sikato: “Katawan, ikdan mo ak pa na sayan danum, pian agak la napaet tan agak la pawilpawil ya onasol ed sayan pasen.”16 Inkuan tod sikato: “La ka, itagar mo diay asawam.”17 Inmebat so bii: “Anggapoy asawak.” Inkuan nen Jesus ed sikato: “Dugay imbagam ya, ‘Anggapoy asawak.’18 Ta limara lay nagmaliw ya asawam, tan say lakin piaamongan mo natan et agmo asawa. Kanian tuay imbagam.”19 Inkuan na bii ed sikato: “Katawan, nibagak a sakey kan propeta.+20 Diad sayan palandey so nandayewan na inmuunan atateng mi, balet ibabaga yon diad Jerusalem so nepeg a pandayewan na totoo.”+21 Inkuan nen Jesus ed sikato: “Manisia kad siak, bii, ya onsabi oras ya aliwa lan diad sayan palandey odino diad Jerusalem so pandayewan yo ed Ama.22 Agyo amta so dadayewen yo,+ balet amta mi so dadayewen mi, lapud say kilalaban et onggapod saray Judio.+23 Balet onsabi oras, tan natan la itan, sano saray mandadayew ed Ama et mandayew ed sikato diad espiritu tan katuaan, ta diad tua et ontan iray aanapen na Ama a mandayew ed sikato.+24 Say Dios et Espiritu,+ tan saramay mandadayew ed sikato et nepeg a mandayew diad espiritu tan katuaan.”+25 Inkuan na bii ed sikato: “Amtak ya onsabi so Mesias, a tatawagen a Kristo. Sano onsabi, maparungtal ton iyabawag ed sikatayo so amin a bengatla.”26 Inkuan nen Jesus ed sikato: “Siak iman, say mismon katongtong mo.”+27 Diad saman et sinmabi iray disipulo to, tan mankelaw ira ta pitotongtongan toy sakey a bii. Balet anggapoy angitepet na: “Antoy aanapen mo?” odino, “Akin et mitotongtong kad sikato?”28 Kanian intilak na bii so buyog to tan linmad syudad tan imbaga tod saray totoo:29 “Gali, nengneng yo so toon angibaga ed amin a ginawgawak. Aliwa kasin saya imay Kristo?”30 Kanian pinmaway ira ed syudad tan linma rad sikato.31 Kaleganan na satan et sikatoy kokombinsien na saray disipulo: “Rabbi,+ mangan ka la.”32 Balet inkuan tod sikara: “Walay kanen ko ya agyo amta.”33 Kanian inkuan na saray disipulo ed balang sakey: “Agta anggapoy angawit ed sikato na antokaman a naakan?”34 Inkuan nen Jesus ed sikara: “Say kanen ko et say panggaway linawa na samay angibaki ed siak+ tan say panumpal ed kimey to.+35 Agta ibabaga yon wala ni apat bulan antis ya onsabi so panag-ani? Ibagak ed sikayo: Nengneng yo iray kaumaan, ya amputi la ra parad panag-ani.+36 Aawaten la na manag-ani so upa tan mantitipon lay bunga a parad bilay ya andi-anggaan, pian parehon manliket so tomatanem tan say manag-ani.+37 Ta nipaakar ed saya et tua so panangibagan: Say sakey et tomatanem tan samay sakey et manag-ani.38 Imbaki ta kayo pian anien yoy agyo nansagpotan. Say arum so nansagpot, tan pinanabangan yo lay nansagpotan da.”39 Dakel a Samaritano ed satan a syudad so anisia ed sikato lapud inkuan na bii bilang pantasi: “Imbaga toy amin a ginawgawak.”+40 Kanian sanen linmad sikato iray Samaritano, kinerew dan mansiansia nid sikara, tan sikatoy nansiansia diman a duay agew.41 Bilang resulta et dakel ni so anisia lapud imbaga to,42 tan inkuan dad bii: “Manisia kami, aliwan lapud samay imbagam; ta nadngel mi lan mismo, tan amta mi a talagan sayan too so manangiliktar na mundo.”+43 Kayari na duay agew, sikatoy tinmaynan diman tan amaarap ed Galilea.44 Balet imbagan mismo nen Jesus a say sakey a propeta et agnapagalangan diad mismon baley to.+45 Kanian kasabi tod Galilea, sikatoy inawat na saray totoo diman, lapud anengneng day amin a ginawa tod Jerusalem legan na piesta,+ ta linma ra met ed saman a piesta.+46 Insan sikatoy linma lamet ed Cana na Galilea, a dia imay pasen ya impagmaliw ton alak so danum.+ Walay sakey ya opisyal ed palasyo a say anak ton laki et mansasakit diad Capernaum.47 Sanen nadngel na sayan too a pinmaway si Jesus ed Judea pian onlad Galilea, sikatoy nila to tan intagar to pian paabigen toy anak to, ta ompapatey la.48 Balet imbaga nen Jesus ed sikato: “Agkayon balot manisia no agkayo makanengneng na saray tanda tan pakelaw.”+49 Inkuan ed sikato na opisyal ed palasyo: “Katawan, mila kad siak antis ya ompatey so melag ya ana’ko.”50 Inkuan nen Jesus ed sikato: “Pawil ka la; manbilay so anak mo.”+ Sikatoy anisia ed imbaga nen Jesus, tan linma la.51 Balet sanen mamapalasur ni labat, sikatoy inabet la na ariripen to pian ibaga ran mabilay* so anak to.52 Kanian tinepetan to ra no anton oras so inyabig to. Inkuan dad sikato: “Naandi lay petang to karuman, diad komapiton oras.”*53 Kanian naamtaan na ama a saman imay mismon oras na impangibaga nen Jesus ed sikato: “Manbilay so anak mo.”+ Kanian sikatoy anisia pati say interon sankaabungan to.54 Saya so komaduan tanda+ a ginawa nen Jesus sanen pinmaway ed Judea ya amaarap ed Galilea.


text: 10 Manlapu diman et sikatoy linmad saray ketegan na Judea diad biek na Jordan, tan dinmadago lamet ed sikato iray totoo. Imbangat to ra lamet a singa gagawaen to lan dati.+2 Tan inmasingger ed sikato iray Fariseo pian suboken da, tan tinepetan da no kasin manepeg ya idiborsyo na sakey a laki so asawa to.+3 Sikatoy inmebat ed sikara: “Antoy ingganggan nen Moises ed sikayo?”4 Inkuan da: “Inabuloyan nen Moises so panggaway kasulatan na pangidiborsyo tan pamataynan ed asawan bii.”+5 Balet inkuan nen Jesus ed sikara: “Lapud inkaawet na puso yo+ et insulat to iyan ganggan parad sikayo.+6 Anggaman ontan, diad gapo na impamalsa, ‘Ginawa to ran laki tan bii.+7 Lapud saya et taynan na laki so ama tan ina to,+8 tan sikaran dua et magmaliw a sakey a laman,’+ kanian aliwa la ran duara, noagta sakey a laman.9 Sirin, say impankasakey na Dios et agnepeg a pansianen na too.”+10 Nen wala ra lamet ed loob na abung et sikatoy tinepetan na saray disipulo nipaakar ed saya.11 Inkuan tod sikara: “Siopaman a lakin mangidiborsyo ed asawa to insan mangasawa na sananey et mankasalanan na pikakalugoran+ ed samay inmuna,12 tan no say sakey a bii et miasawa ed sananey kayari ton indiborsyo so asawa to, sikatoy mankasalanan na pikakalugoran.”+13 Natan et inyakar na totoo ed sikato iray ugugaw pian ipabemben da rad sikato, balet binano ira na saray disipulo.+14 Sanen anengneng itan nen Jesus, agto agustoan tan inkuan tod sikara: “Paulyan yo ray ugugaw ya onasingger ed siak. Agyo ra aamperen, ta singa sarayan ugugaw so akankayarian na Panarian na Dios.+15 Ibagak ed sikayoy tua, siopaman ya agmangawat ed Panarian na Dios a singa sakey ya ugaw et agbalot makaloob ditan.”+16 Tan nilalakap to ray ugugaw tan benendisyonan to ra, ya intapew toy lima tod sikara.+17 Sanen sikatoy onla la, walay lakin batik ed sikato tan tinmalimukor ed arapan to tan intepet to: “Maong a Managbangat, antoy nepeg kon gawaen pian natawir koy bilay ya andi-anggaan?”+18 Inkuan nen Jesus ed sikato: “Akin et tatawagen mo ak a maong? Anggapoy arum a maong, noag say Dios.+19 Amtam iray ganggan: ‘Agka mamapatey,+ agka mikakalugoran,+ agka mantatakew,+ agka mantitila ed pantestigom,+ agka mansasaol,+ igalang moy amam tan inam.’”+20 Inkuan na laki ed sikato: “Managbangat, uunoren ko la irayan amin manlapud inkaugaw ko.”21 Ninmengneng si Jesus ed sikato tan alikna toy panangaro ed samay laki tan inkuan to, “Walay sakey a kulang ed sika: La ka, ilakom so antokaman a kayarian mo tan iter mod saray mairap-bilay, tan nawalaan kay kayamanan ed tawen; tan gala, magmaliw kan patumbok ko.”+22 Balet lapud saya et abaliw so lupa to tan tinmaynan a maer-ermen, ta dakel so kaykayarian to.+23 Kayarin ninengneng nen Jesus so kaliberliber, inkuan tod saray disipulo to: “Agaylay irap ya onloob ed Panarian na Dios iray makuarta!”+24 Balet abigla iray disipulo ed imbaga to. Kanian inkuan lamet nen Jesus ed sikara: “Ananak, agaylan irap so onloob ed Panarian na Dios!25 Mas mainomay nin onlabot ed abot na dagum so sakey a kamelyo nen say pakaloob na sakey a mayaman a too ed Panarian na Dios.”+26 Lalo ran mankelaw tan inkuan dad sikato:* “Siopa sirin so nilaban?”+27 Ninengneng ira nen Jesus tan inkuan to: “Diad too et imposible iya, balet aliwan ontan ed Dios, ta amin a bengatla et posible ed Dios.”+28 Inkuan nen Pedro ed sikato: “Tinaynan mi lay amin a bengatla tan tinmumbok kami ed sika.”+29 Inkuan nen Jesus: “Ibagak ed sikayoy tua, siopaman ya anaynan ed abung to odino agagi ton lalaki odino agagi ton bibii odino ina to odino ama to odino ananak to odino kaumaan to nisengeg ed siak tan nisengeg ed maong a balita+30 et mangawat na maminlasus ed karakel ed sayan panaon—kaabungan, agagin lalaki tan bibii, kainaan, ananak, tan kaumaan, anggaman ed saray panamasegsegang+—tan diad onsabin sistema na mundo* et bilay ya andi-anggaan.31 Balet dakel so unaan a magmaliw ya unor, tan unor a magmaliw ya unaan.”+32 Natan et paarap la rad Jerusalem, tan si Jesus et makakauna ed sikara, tan mankelaw ira, balet tinmakot iramay ontutumbok. Intagar to lamet ed sakey a pasen so Labindua tan imbaga tod sikara irayan bengatla ya asingger lan nagawa ed sikato:+33 “Onla tayod Jerusalem, tan say Anak na too et iyawat ed saray manunan saserdote tan saray eskriba. Sikatoy sentensiaan da na patey tan iyawat dad saray totoo na saray nasyon,34 tan sikatoy elek-elekan tan lutlutdaan tan sipsiplatan tan pateyen da, balet kayari taloy agew et sikatoy onoli.”+35 Inmasingger ed sikato si Santiago tan si Juan, say duaran ananak nen Zebedeo,+ tan inkuan dad sikato: “Managbangat, labay mi komon a gawaen mod sikami so antokaman a kerewen mi.”+36 Inkuan tod sikara: “Antoy labay yon gawaen kod sikayo?”37 Inyebat da: “Abuloyan mo kamin onyurong diad gloriam, sakey ed nikawanan mo tan sakey ed nikawigim.”+38 Balet inkuan nen Jesus ed sikara: “Agyo amtay kekerewen yo. Nayarian yo kasi oninum ed kopa ya inuman ko, odino nabautismoan ed bautismo a pakabautismoan ko?”+39 Inkuan dad sikato: “Nayarian mi.” Inkuan nen Jesus ed sikara: “Oninum kayod kopa ya inuman ko, tan nabautismoan kayod bautismo a pakabautismoan ko.+40 Balet say iyurong ed nikawanan ko odino ed nikawigik et aliwan siak so mandesisyon, ta saratan a pasen et parad saramay angiparaanan ed satan.”41 Nen nadngelan iya na saray samplora, asyodotan ira ed si Santiago tan Juan.+42 Balet tinawag ira nen Jesus tan inkuan tod sikara: “Amta yo a saramay mapatnag a* manuuley ed saray nasyon et pakakatawan ed totoo ra, tan kokontrolen na saray walaay autoridad iray totoo ra.+43 Agnepeg ya ontan ed sikayo, noagta siopaman a labay toy magmaliw a manuna ed sikayo et nepeg a magmaliw a lingkor yo,+44 tan siopaman a labay toy magmaliw ya unaan ed sikayo et nepeg a magmaliw ya aripen na amin.45 Ta anggan say Anak na too et linma dia aliwan pian panlingkoran, noagta pian manlingkor+ tan iter toy bilay* to a panondon ed amayamay.”+46 Insan linma rad Jerico. Balet sanen sikatoy ompapaway lad Jerico a kaiba iray disipulo to tan say dakerakel a totoo, si Bartimeo (ya anak nen Timeo) a sakey a bulag a mipapayabol et akayurong ed gilig na dalan.+47 Sanen nadngel to a si Jesus a Nazareno iman, sikatoy inmeyag tan inkuan to: “Jesus, Anak nen David,+ kasian mo ak!”+48 Kanian sikatoy binano na karaklan pian mandeen, balet lalon inyeyag to: “Anak nen David, kasian mo ak!”49 Kanian tinmunday Jesus tan inkuan to: “Tawag yo.” Tan tinawag da so bulag a laki, ya inkuan dad sikato: “Manpakpel ka! Alagey ka ta tatawagen to ka.”50 Imbantak toy latop ton kawes tan inmalagey a tampol tan linmad si Jesus.51 Insan inkuan nen Jesus ed sikato: “Antoy labay mon gawaen kod sika?” Inkuan na bulag a laki: “Rabboni,* ipawil moy pakanengneng ko.”52 Tan inkuan nen Jesus ed sikato: “La ka la. Pinaabig ka na pananisiam.”+ Tampol a pinmawil so pakanengneng to,+ tan tinumbok toy Jesus diad dalan.


text:
TEPET NA SARAY KABATAAN
Antoy Dapat Kon Naamtaan Tungkol ed Sexting?
Anto tay sexting?
Say “sexting” et pangi-send na text, picture, odino video ya tungkol ed sex panamegley na cellphone. “Dakel so manggagawa na ontan natan” so imbaga na sakey ya laki. “Mansalatan kayo na text, insan no kien, mangi-send kayo lay makapaakit iran picture.”
Akin et gagawaen da itan? Parad arum ya tinedyer, “no walad cellphone mo so picture na inarom ya aga akakawes, singam ibibida ya active kad sex,” so imbaga na senior deputy attorney ya nabasad The New York Times. Tinawag itan na sakey a tinedyer ya sakey a klase na “safe sex.” Ta say kuan to, “agka nalukonan tan agka naalisan na saray sakit ya naalad pi-sex.”
Nia ni ray arum ya rason na saray tinedyer:
Pian mi-flirt ed samay labay dan napiinaroan.
Walay angipawit ed sikara na makapaakit ya picture, kanian napre-pressure ira ya ‘ombales met.’
Anto ray makapuy a pansumpalan na pan-sexting?
No ni-send mo lay sakey ya picture panamegley na cellphone, agmo la ’tan gawa, tan agmo la kontrolado no iner so pangusaran dad satan—odino no panon ya naapektoay reputasyon mo. “Magmainomay la natan ya i-send tan i-save iray kasalanan tan lingo pian nanengneng na arum,” so imbaga nen Amanda Lenhart, senior research specialist tan author na report tungkol ed sexting ya walad Pew Research Center.
Wala ray inkagawa ya
In-forward na sakey so picture na aga akakawes ya too ed dakel ya kakaaro to pian na-entertain ira.
Nen in-break na bii so boyfriend to, impasa na laki iray picture na girlfriend to ya aga akakawes pian makabawi.
KASIN ANTAM? Diad dakel a kaso, ipapasen ya say pangi-send ed picture na toon aga akakawes et singa lanlamang panag-abusod ugaw odino pangikakayat na child pornography. Anggan saray menor-de-edad ya nan-sexting et akasoan bilang sex offender.
Antoy ibabaga na Biblia?
Ibabaga na Biblia ya anggapoy uges na pan-sex na sanasawa. (Proverbio 5:18) Balet, angiter itan na malinlinew ya totontonen tungkol ed agmanepeg ya pi-sex. Nia ra so pigaran teksto ed Biblia:
“Komon ta say seksual ya imoralidad tan amin a klase na karutakan odino inkaagum et ag-anggan nabitla ed limog yo, . . . anggan say makapabaing a kagagawa odino andi-kakanaan a pantotongtong odino mabanday a panaglurey.”—Efeso 5:3, 4.
“Patey yo ray kabiangan na laman yo nipaakar ed seksual ya imoralidad, karutakan, agnakontrol a pantintindek ed sekso, makapasakit a pilalek, tan inkaagum.”—Colosas 3:5.
Aliwa labat ya “seksual ya imoralidad” (pan-sex na agsanasawa) so ibabawal na Biblia, noagta pati saray “karutakan” (salita ya ontutukoy ed anggan anton klase na marutak ya kagagawa) tan “agnakontrol a pantintindek ed sekso” (ag-ontutukoy ed normal ya romantikon nalilikna na sanasawa noagta sakey ya liknaan ya nayarin manresulta ed pakapanggaway imoral).
Tepetay sarilim:
Akin et sakey a klase na “karutakan” so sexting?
Panon ya manresulta itan ed “agnakontrol a pantintindek ed sekso”?
Akin et “makapasakit” so pannengneng tan pangikayat na picture na toon aga akakawes?
Nia ray pigaran teksto ed Biblia ya makatulong pian mas determinado kan paliisan so sexting.
“Gawam so anggaay nayarian mo ya iyarap so inkasika bilang sakey ya aabobonan na Dios, tan komikimey ya anggapoy nepeg ton ibaing.”—2 Timoteo 2:15.
“Nonot yo no anton klase na totoo so nepeg yon pagmaliwan, a nepeg kayon manbilay a masanto tan saray gawa yo et pakapatnagan na debosyon ed Dios!”—2 Pedro 3:11.
Ipapanengneng na saratan ya teksto ya maong so resulta no malinis kad moral. No maong so gagawaen mo, agka naaburido ya makagawa kay pagbabawian mo.—Galacia 6:7.
Tepetay sarilim:
Anto ak ya klase na too?
Kasin sankanonot koy reputasyon na arum?
Kasin labay koy na-entertain na sakey ya toon sasakitan toy arum?
Antoy epekto na sexting ed reputasyon ko?
Panon ya naderal na sexting so tiwala ed siak na atateng ko?
TUAN EKSPERIENSYA “Walay kaarok ya insekreto toy impiinaroan to. Insan in-send tod boyfriend to so picture to ya aga akakawes, tan ontan met so ginawa na boyfriend to. Anggapo ni duay agew, ninengneng nen Daddy to so cellphone to. Anengneng da may text, tan ag-ira makapanisia. Kinompronta da may kaarok tan inamin to so amin. Amtak ya magbabawi ed ginawa to, pero talagan a-shock iray ateng to tan akapasnok iran maong ed sikato! Agla ra segurado no napantiwalaan da ni.”
Tandaan: Deralen na sexting so reputasyon na angi-send tan nannengneng ed satan. “Aliwliway liknaan mo tan nasyodotan kad sarilim” so kuan na sakey a tinedyer ya prinessure na boyfriend to ya mi-sexting.
Lapud makapuy ya resulta ed sika tan ed arum, tan posiblin nakasoan ka, marakep no unoren moy bilin na Biblia:
“Arawian mo ray inuugaw a pilalek.”—2 Timoteo 2:22.
“Ipaliis mo pay matak ed andi-kakanaan.”—Salmo 119:37.
Antoy gawaen mo?
Unor moy bilin na Biblia no walay gawaen mon desisyon. Basam iyay imbaga nen Janet, tan pilim so opsyon ya iisipen mon duga.
“Aminsan, walay akabat kon laki, nan-iteran kami na cellphone number. Anggapo ni sakey simba, labay ton mangi-send ak na picture kon aka-bikini.”
Parad sika, antoy dapat ya gawaen nen Janet? Antoy gawaen mo?
OPSYON A Irason mon: ‘OK met labat. Kasi no wala kamid beach, nanengneng to ak met lanlamang ya akasulong na swimsuit.’
OPSYON B Irason mon: ‘Anto kasi habol to? Mangi-send ak pay picture ko ya aliwan masyadon makapaakit tan nengnengen ko no antoy reaksion to.’
OPSYON C Irason mon: ‘Amtak lay habol to. I-delete koy message to.’
Di ba say opsyon C so duga? Ibabaga na Biblia: “Say marunong et ompapaliis no nanenengneng toy peligro, balet say andiay kakabatan et ondidiretso tan aanien to ray pansumpalan.”—Proverbio 22:3.
Anengneng tayod sayan alimbawa so importantin isyu ya mabetbet ya rason ed sexting tan arum ni ran makapuy ya kagagawa: Kasin pipilien mo iray magmaliw ya kaarom? (Proverbio 13:20) “Miulop kad saray totoon antam ya agda labay iray aliwliwan kagagawa,” so kuan na kabataan ya si Sarah. Ontan met so iisipen na sakey nin kabataan ya si Delia. Inkuan ton, “wala ray aliwan tuan kakaaro ya imbes ya tulongan da ka et salien da ni ingen ya deralen so kalinisan mod moral. No kontrad ganggan na Dios so gagawaen da, impluensyaan da kan manggawa na aliwa. Labay mo ’tan?”


text:
TEPET NA SARAY KABATAAN
Panon To No Walay Sakit na Ateng Ko?
Agni masyadon proproblemaen na dakel ya kabataan so pangasikaso ed ateng da. Sabagay, ompan mabayag ni insan mansakit iray ateng da.
Balet, panon to no legan ya ugaw ka ni et nansakit si daddy’m o si mommy’m? Niay istorya na duaran kabataan ya ontan so situasyon da.
Istorya nen Emmaline
Istorya nen Emily
Istorya nen Emmaline
Walay Ehlers-Danlos syndrome (EDS) nen mommy’k. Grabe tan manotot itan ya sakit ya aapektaen to ray kasu-kasuan, baog, tan ulat.
Anggapoy tambal to yan sakit, tan diad linmabas ya samploran taon et linmoor ya maong so sakit nen mommy’k. Diad tua, wala ray panaon ya ngalngali la ra ompatey ta inmabeban maong so dala da, odino no maminsan et agda la labay so manbilay lapud sobran panotot.
Tasi nen Jehova so pamilya mi, tan papabiskegen kami na saray kaagian mi! Singa bilang, walay kaagian min bii ya kataonan ko ya angiter na card ed pamilya mi pian ibagan inar-aro to kami tan impaseguro to ya wadtan ya lanang no kailangan mi tulong. Balibali liknaan no walay kaarom ya ontan!
Balbaleg so nitulong na Biblia ed siak. Singa bilang, sakey ed saray paboritok ya teksto et say Salmo 34:18, ya say kuan to: “Si Jehova et asingger ed samay asugatay puso to.” Paboritok met so Hebreo 13:6, ya say nabasa ditan et: “Si Jehova so mananulong ko; agak ontakot.”
Talagan dugaruga ed siak iyay sampot ya teksto. Say tatakotan kon maong et agko la nakaibay mommy’k no ompatey la ra. Inar-arok si mommy’k, tan misalsalamat ak ed kada agew ya kaibak ira. Atan ya teksto so tinmulong pian na-realize ko ya agak dapat ontakot ed saray posiblin nagawa.
Pero wala ni sakey ya tatakotan ko. Kasi natawir so EDS. Atawir itan nen mommy’k ed si baik, tan atawir ko itan ed si mommy’k. On, wala met so EDS ko. Pero ipapaseguro ed siak na Hebreo 13:6 ya anggano oniay situasyon ko, si Jehova so “mananulong ko.”
Gagawaen koy anggaay nayarian ko ya apresyaen no anto ray walad siak natan imbes ya manpokus ak ed apalabas—odino panaburidoan koy nagawad arapen. Na-depress ak labat no isipen ko ray datin nagagawaan nen mommy’k ya agda la sarag ya gawaen natan. Ibabaga na Biblia ya saray problema tayo et “magano tan anlemew” no ikompara ed pag-asa tayon manbilay ya tuloytuloy tan anggapo lay sakit.
Pannonotan: Antoy akatulong ed si Emmaline pian mansiansian positibo? Panon kan mansiansian positibo anggano walay problema?
Istorya nen Emily
Haiskul ak ni labat ed saman nen ginmapon a-depress si daddy’k. Singa abalang may datin daddy’k tan sinalatan na duman too. Manlapu lad saman, lanang iran maermen, natatakot iran maong anta anggapo met so rason, tan sobray panaaburido da. Labinliman taon la ya lalabanan day depression. Seguradon naiirapan ira kada no maer-ermen iran maong, anggano amta da ya anggapo met so rason pian manermen ira.
Tasi nen Jehova so pamilya mi, tan talagan masuporta so kongregasyon ya kawalaan mi. Maomaong tan makatalos iray kaagian mi, tan agdan balot impalikna ed si daddy’k ya anggapo lay kana da ed kongregasyon. Lalon naaarok si daddy’k no nanenengneng koy panaanos dad situasyon da.
Nami-miss ko la may datin daddy’k
Pero, gagawaen nen daddy’k so anggaay nayarian da ya mansiansian positibo. Wala may time ya talagan grabe so impaka-depress da, pero pinilit da ni manbasa na Biblia anggan pigaran bersikulo labat kada agew. Apabiskeg iran maong lapud satan. Singa simpli labat itan, pero balbaleg so nitulong to. Lapud saman et mas proud ak ed si daddy’k.
Labalabay ko may nabasad Nehemias 8:10, ya say kuan to: “Say liket ya iiter nen Jehova so biskeg yo.” Talagan tua itan. No active ak ed saray gagawaen na kongregasyon, nasasalatan na liket so ermen ko. Naliliknak ya maligligsa ak ed sanagew. Naaralan kod alimbawa nen daddy’k ya antokaman so probleman onsabi ed sika, wadtan ya lanang si Jehova ya onsuporta.
Pannonotan: Panon ya sinuportaan nen Emily si daddy to diad sakit to? Panon mon natulongan so sakey ya walay depression to?


text:
TULONG PARAD PAMILYA | DIAD SANASAWA
No Panon ya Ipanengneng so Apresasyon
NO AKIN YA MAIRAP
Say pangipanengneng na apresasyon et importante pian magmaliw ya maliket so sanasawa. Balet dakel so asawan laki tan bii ya agda la napapansin iray maong ya ugali na asawa ra, kanian agda met la nipapanengneng so apresasyon da. Diad libron Emotional Infidelity, naobserbaan na sakey ya counselor ya dakel ya sanasawan onkokonsulta ed sikato “et mas mapaga ed saray agnagagawa [ed sikaran sanasawa] nen saray nagagawa ed sikara. Oonla rad opisinak pian ibaga ra no antoy kaukolan ya umanen, aliwan no antoy ag-umanen. Say lingo na amin ed sarayan sanasawa et agda nipapanengneng so aro panamegley na apresasyon.”
Panon yon napaliisan itan a lingo?
NO ANTOY NEPEG MON NAAMTAAN
Makatulong ed problema na sanasawa so pangipanengneng na apresasyon. No panseetan na asawan laki tan bii ya nengnengen tan apresyaen iray maong ya ugali na kada sakey, mas onelet so relasyon da. Anggan say graben tensyon et nabawasan no nalikna na kada sakey ya aapresyaen ira na asawa ra.
Parad asawan bii. “Walay tendensia na dakel ya bibii ya agnapansin so graben pressure ed saray lalaki ya mangitarya na pankaukolan na pamilya ra,” so inkuan na abitla lan libro ya Emotional Infidelity. Diad arum ya lugar, wala nin siansia itan a pressure anggano parehon mantratrabaho so sanasawa.
Parad asawan laki. Mabetbet ya ibabaliwala na lalaki so gagawaen na asawa ra ya panusuporta ed pamilya ra, balanglan diad pantratrabaho, pamapabaleg na ananak, tan panag-ayos na abung. Si Fiona, * ya manga taloy taon lan kasal, et inkuan to: “Amin tayo et nalilingo, tan no nalingo ak, aliwliway liknaan ko. Kanian no ibagad siak na asawak ya maong so agawaan kod abung—singa bilang diad kimey ed abung—naliliknak ya inaro to ak anggano wala ray kakapuyan ko. Naliliknak met ya susuportaan to ak tan mas maliket ak!”
Balet no nalikna na asawa ya sikatoy nibabaliwala, nayarin napeligro so ulopan na sanasawa. “No agmo nalikna ya aapresyaen ka na asawam,” so inkuan na asawan bii ya manngaray Valerie, “mainomay ya napelag so loob mo ed sakey ya toon ipapalikna ton aapresyaen to ka.”
NO ANTOY NAYARIN GAWAEN MO
Magmaliw ya maobserba. Diad sayan simba, imanom iray maong ya ugali na asawam. Ontan met, nengneng mo iray gagawaen to parad pamilya yo—nayarin saratan et datin nibabaliwalam. Kayari sakey simba, ilista iray (1) ugali ya aapresyaen mo ed asawam tan (2) gagawaen to parad pamilya yo.
Akin et kailangan so magmaliw ya maobserba? “Pigaran taon kayari kasal,” so inkuan na asawan bii ya manngaran na Erika, “nayarin nibaliwalam la so asawam. Agmo la napansin iray maong ya gagawaen to tan manpokus ka la ed saray agto gagawaen.”
Tepetay sarilim: ‘Ibabaliwalak kasi so gagawaen na asawak?’ Singa bilang, no walay inapiger na mister mo diad abung, kasin agmo pisalamatan lapud iisipen mo ya obligasyon to ya gawaen iratan? No sakey kan asawan laki, kasin iisipen mo ya agmo la nepeg ya komendaan so pangaasikaso na asawam ed anak yo lapud gagawaen to labat so iilaloan ed sikato? Amin ya gagawaen na asawam parad pamilya yo et panseetan mo ya imanoen tan pisalamatan, baleg man itan o melag.—Prinsipyo ed Biblia: Roma 12:10.
Lanang mon idayew so asawam. Aglabat ibabaga na Biblia ya dapat nalikna tayoy pisasalamat noagta ibabaga to met: “Ipanengneng yon misalsalamat kayo.” (Colosas 3:15) Kanian ipasal mon pisalamatan so asawam. Inkuan na asawan laki ya manngaran na James, “No ibabaga na asawak so apresasyon tod saray gagawaen ko, mas panseseetan koy magmaliw ya maong ya asawan laki tan mas gagawaen koy anggaay nayarian ko pian maliket kami nen asawak.”
Saray sanasawa ya ipapanengneng dan aapresyaen day kada sakey et mas oneelet so relasyon da. “Manisia ak ya nisalba so relasyon na dakel ya sanasawa no say pampokusan da et no antoy labalabay dad sakey tan sakey,” so inkuan na asawan laki ya manngaray Michael. “No wala ray problema, agda tampol isipen so mansian, lapud napapanonotan iran lanang ed kamaongan na asawa da.”
^ par. 9 Sinalatan so arum ya ngaran.
Manaral Ni
ONLIING!
Antoy Ibabaga na Biblia Tungkol ed Pisasalamat?
Dakel so maong ya epekto no iyugali tayo itan. Panon itan ya makatulong ed sika, tan panon mon niyugali itan?